title: Silent Hill: Shattered Memories

text: "Shattered Memoriesissa" esiintyy ”tuonpuoleisen” () sijaan ”painajaismaailma” ("nightmare"), jota kutsutaan myös ”jäämaailmaksi”.


title: Silent Hill: Shattered Memories

text: Peli alkaa, kun potilas saapuu uuden psykiatrinsa, Dr. Kaufmannin, ensimmäiseen istuntoon. Tapahtumat siirtyvät lumiseen Silent Hillin kaupunkiin, jossa Harry Mason kolaroi autonsa ja menettää tajuntansa. Tapahtumat siirtyvät psykiatrille, jossa pelaajan täytyy vastata kysymyksiin, mikä vaikuttaa pelin kulkuun usein tavoin. Tapahtumat siirtyvät jälleen Silent Hilliin, jossa Harry palaa tajuihinsa ja huomaa tyttärensä Cherylin kadonneen. Hän lähtee etsimään tytärtään ja päätyy pelaajan valinnan mukaan joko kahvila Diner 52:een tai baari Good Ol’ Daysiin.


title: Silent Hill: Shattered Memories

text: Kahvilassa Harry tapaa konstaapeli Cybil Bennettin. Harry kertoo Cybilille tyttärensä kadonneen. Pian miehen puhelin alkaa soida, mutta vastatessaan siihen hän kuulee vain rätinää. Hän päättää palata kotiin ja lähtee osoitteensa henkilökorttinsa avulla muistettuaan kulkemaan läpi hyisen, autioituneen Silent Hillin. Hän havaitsee muuan leikkipuiston keinussa oudon varjon, ja ottaessaan siitä kuvan puhelimellaan hän saa pian kummallisen ääniviestin Cheryliltä (tällaisia "varjokuvia" on mahdollista ottaa tietyistä paikoista pitkin peliä ja ne antavat uutta tietoa paikoista, joissa ne on otettu). Hetken vielä kuljettuaan Harry saa tyttäreltään uuden puhelun, joka kuitenkin katkeaa pikaisesti, ja ympäristö alkaa muuttua jäiseksi ”painajaismaailmaksi” ("nightmare"). Karmivat hirviöt hyökkäävät Harryn kimppuun ja mies pakenee henkensä edestä, selviten lopulta talolleen, missä maailma muuttuu jälleen normaaliksi. Tässä vaiheessa siirrytään jälleen seuraamaan psykiatrin istuntoa, missä puhutaan nyt kodista ja sen merkityksestä.


title: Silent Hill: Shattered Memories

text: Tarinan jälleen siirtyessä Silent Hilliin, Harry saa selville, että hänen kodissaan asuu tyystin vieras perhe. Hän uskoo näiden tuntemattomien ihmisten kidnapanneen Cherylin, mutta paikalle hälytetty Cybil saapuu paikalle ja vakuuttaa tuntevansa perheen vuosien takaa; Harry ei ole voinut siis asua kyseisessä talossa enää aikoihin. Konstaapeli päättää viedä Harryn poliisiasemalle, jotta sekaannukset saataisiin selvitettyä. Sää on kuitenkin huono, ja Cybil pysäyttää auton metsäiselle tielle ja katoaa pimeyteen lähtiessään tarkistamaan sijaintiaan. Harry pakenee metsään, tutkii metsästysmökkejä ja saa puhelimeensa tulleiden viestien avulla tietää metsässä tapahtuneista hirveyksistä. Pian maailma jäätyy jälleen ja Harry saa huomata joutuneensa jo toistamiseen keskelle painajaista, jossa häntä riivaavat samat, käsittämättömät hirviöt. Onnekseen mies onnistuu pakenemaan painajaisesta ja huomaa saapuneensa Midwichin lukiolle. Jälleen siirrytään psykiatrin vastaanotolle, missä aiheena on nyt koulu, ja pelaaja saa vastata hänen kouluaikojaan koskeviin kysymyksiin.


title: Silent Hill: Shattered Memories

text: Kysymysten jälkeen Harryn matka lukiolla jatkuu. Hän arvelee Cherylin kenties etsiytyneen koululle suojaan lumisateelta ja tapaa Michelle-nimisen nuoren naisen, joka on ainoana tullut paikalle entisen luokkansa luokkakokoukseen. Harry kertoo Michellelle tilanteestaan, ja nainen kertoo tunteneensa omanikäisensä Cheryl Masonin. Hän jopa auttaa Harrya murtautumaan koulun tietokoneelle todistaakseen, että kyseessä on varmasti sama Cheryl kuin Harryn etsimä, seitsenvuotiaaksi luultu tyttö. Tietokannasta selviää Michellen todellakin olleen oikeassa, ja Harry alkaa uskoa unohtaneensa kokonaisia vuosia elämästään auto-onnettomuuden takia; hän oli unohtanut paitsi Cherylin iän, myös sen että he olivat muuttaneet pois paikasta, jossa hän uskoi asuvansa. Koettaessaan saada selville enemmän tästä yli parikymppisestä Cherylistä, mies soittaa tietokoneelta saamaansa numeroon, jonka päässä vastanneelle henkilölle esittäydyttyään hän saa vastaukseksi vain vihaista, epäuskoista tiuskintaa, ja yllättäen maailma miehen ympärillä jäätyy jälleen.


title: Silent Hill: Shattered Memories

text: Painajaisesta jo kolmanteen kertaan selvittyään, Harry kohtaa Michellen koulun ulkopuolella, ja nainen lupaa hänelle kyydin koulun tietokannasta saatuun osoitteeseen pomonsa autolla. Michelle johdattaa Harryn Balkan-yökerholle, mistä hänen on haettava kyseisen auton avaimet. Harryn tutkittua paikkaa hetken ja palattua odottelevan seuralaisensa luo, mies huomaa yllätyksekseen Michellen kadonneen ja tämän tilalla klubin tiskillä istuukin nuori, Dahlia-niminen nainen. Tämä puhuu kuin olisi tuntenut Harryn aina ja muistuttaa, että aikoi antaa kyydin miehelle. Hämillään Harry lähtee nuorikon mukaan, mutta sillalle päästyään ei enää kykene olemaan utelematta, mistä kummasta Dahlia hänet tuntee. Siinä samassa maailma jäätyy, silta sortuu ja auto Dahlian ja Harryn kera suistuu veteen ja alkaa upota. Miehen onnistuu juuri ja juuri paeta pohjaan vajonneesta autosta. Tästä siirrytään taas psykiatrin luokse, missä Dr. Kaufmann kyselee pelaajalta kuolemasta.


title: Silent Hill: Shattered Memories

text: Harryn tarina jatkuu tällä kertaa sairaalasta; Cybil on pelastanut miehen ja kertoo tutkineensa Harry Masonin tietoja poliisitietokannasta. Ennen kuin konstaapeli ehtii sanoa enempää, maailma jäätyy jälleen ja Harryn on paettava sairaalasta liuta hirviöitä kannoillaan. Sairaalan edustalle päästyään hän saa huomata maailman palautuvan taas normaaliksi ja kohtaa työtapaturmaan joutuneen sairaanhoitajan, Lisan. Harry päättää saattaa tämän tämän asunnolle, missä olonsa kehnoksi tunteva nainen käy pian nukkumaan sopivat lääkkeet syötyään ja pyytää miestä poistumaan. Harry lähtee jatkamaan Cherylin etsintää ja päätyy Toluca-ostoskeskukselle. Siitä pidemmälle hän ei kuitenkaan ehdi Lisan soittaessa hänelle erittäin huonovointisena ja pyytäen Harrya apuun. Mies palaa asunnolle, mistä löytää kuolemaa tekevän Lisan, eikä kykene tekemään mitään pelastaakseen naisparan. Siinä samassa asuntoon syöksyy Cybil, joka osoittaa aseella Harrya ja julistaa tietävänsä, ettei tämä ole oikeasti Harry Mason. Mies kauhistuu, muttei saa Cybililtä tarkempia tietoja maailman jäätyessä paikalleen, ikään kuin estääkseen häntä saamasta vastauksia. Harry pakenee painajaista tällä kertaa kaupungin ja ostoskeskuksen lävitse.


title: Silent Hill: Shattered Memories

text: Painajaisesta selvittyään mies löytää itsensä asunnoltaan, missä tapaa iäkkäämmän version aiemmin kohtaamastaan Dahliasta. Naisen puheista käy ilmi, että hän ja Harry ovat naimisissa, ja että Cheryl on oletettavasti parhaillaan "majakalla". Tämän enempää yksityiskohtia Harry ei tälläkään kertaa saa keskustelukumppanistaan irti maailman jäätyessä. Tällä kertaa labyrinttimaiselle painajaisalueelle joutunut mies selvittää tiensä sen läpi ja saapuu Cherylin huoneeseen, missä nukahtaa uupuneena tyttärensä sängylle. Hetkeksi siirrytään taas psykiatrin vastaanotolle, missä Kaufmann kyselee pelaajalta avioliitosta.


title: Silent Hill: Shattered Memories

text: Harry herää unestaan ja huomaa Michellen saapuneen Cherylin huoneeseen miehen kuulemma jätettyä ulko-oven auki. Nainen tarjoaa Harrylle autokyytiä majakalle hänen poikaystävänsä, Johnin, autolla. Harry suostuu, mutta automatkan aikana Michellelle ja Johnille tulee riitaa, jonka seurauksena nuorukainen pysäyttää auton ja kumpikin pariskunnasta poistuu. Ei Harrykaan jää paikoilleen notkumaan, vaan lähtee tutkimaan ympäristöä. Läheisen viemärin kautta Harry päätyy huvipuistoalueen baariin, jossa kohtaa yksin jääneen Michellen. Tämä neuvoo miehelle tien majakalle; huvipuistoalueen satamasta löytyisi veneitä, joilla pääsisi Toluca-järven ylitse majakalle. Seuraavaksi siirrytään jälleen seuraamaan tapahtumia psykiatrin vastaanotolla. Kaufmann puhuu seksuaalisuudesta ja esittää jälleen kysymyksiä pelaajalle.


title: Silent Hill: Shattered Memories

text: Kun siirrytään jälleen seuraamaan Harryn edesottamuksia, hakeutuu mies huvipuiston läpi ja löytää veneen satamasta. Veneessä häntä odottaa nuori (aiemmassa kohtauksessa hukkunut) Dahlia, jolta Harry pyytää apua majakalle päästäkseen. Nuorikko suostuu ja asettaa veneen automaattiohjaukselle. Hän viettelee miehen, joka päätyy sänkyyn nuoren naisen kanssa ja lopulta nukahtaa. Herätessään Harry huomaa maailman jäätyneen ympäriltään, poistuu järven keskelle jääneestä veneestä järven jäälle ja lähtee juoksemaan majakkaa kohti. Pian painajaismaailman hirviöt kuitenkin ovat hänen kannoillaan ja lopulta saavuttavatkin hänet; kaiken näyttäessä jo olevan lopussa, majakan valo kuitenkin lamauttaa hirviöt ja murtaa jään kokonaan, jolloin Harryn on uitava rantaan. Kylmä vesi kuitenkin kangistaa miehen ja tämä menettää tajuntansa. Majakan rannalla partioivan Cybilin onnistuu kalastaa Harry vedestä, ja miehen herättyä tämä kertoo saaneensa selville, että Harry Mason kuoli 18 vuotta sitten auto-onnettomuudessa. Yrittämättä enää edes tajuta mistä tässä kaikessa on kyse, Cybil nyökkää majakan suuntaan ja saattaa vain toivoa Harrylle onnea poistuessaan paikalta.


title: Silent Hill: Shattered Memories

text: Majakan pihalle saavuttuaan Harry huomaa yllätyksekseen, että kyseessä ei olekaan ihan tavallinen majakka, vaan "Majakan klinikka" (Lighthouse Clinic), Dr. Kaufmannin psykiatrinen klinikka. Harry astuu terapiahuoneeseen ja pelaajalle selviää, että Kaufmannin potilaantuolissa koko istunnon ajan istunut henkilö on nyt 25-vuotias Cheryl. Kaufmann selittää Cherylin pakkomielteen kuollutta isäänsä kohtaan; nuori nainen ei koskaan suostunut päästämään irti ihannoimansa isän muistosta eikä näin ollen ole kyennyt hyväksymään isänsä kuolemaa. Pelaajan ohjaksissa ollut Harry on siis vain Cherylin muistoista manifestoitunut aave; harha jota ei ole olemassa.


title: Silent Hill: Shattered Memories

text: Pelaajan lukuisista valinnoista riippuen seuraavaksi nähdään yksi pelin lukuisista lopuista; joko Cheryl kykenee isänsä aaveen nähdessään päästämään tästä irti, jolloin hänen paranemisprosessinsa voi vihdoin alkaa, tai sitten hän yhä vankasti uskoo isänsä olevan yhä läsnä ja hänen ikuinen sankarinsa.


title: Silent Hill: Shattered Memories

text: Pelaajan valinnoista riippuen nähdään lopussa myös Cherylin pienenä kuvaama videopätkä ajalta, jolloin Harry oli vielä elossa. Erilaisia vaihtoehtoja on neljä, ja niissä Harry kuvataan joko rakastavana isänä, alkoholistina, naistennaurattajana tai saamattomana parkana.


title: Silent Hill: Shattered Memories

text: Kohtauksen jälkeen ruudulla pyörivät lopputekstit sekä Kaufmannin kirjoittama analyysi potilaastaan; analyysi pohjautuu täysin pelaajan vastauksiin, joten jos olet vastannut todenmukaisesti, voit yllättyä siitä miten tarkkaan Dr. Kaufmann persoonaasi analysoi.


title: Silent Hill: Shattered Memories

text: Pelin mysteerisen jäämaailman luo Cheryl, joka käy läpi isänsä kuolemaa. Painajainen syntyy, kun Cheryl kiistää totuuden isästään, tai Harry on pääsemässä lähelle totuutta itsestään ja tyttärestään. Hirviöiden tehtävänä on estää Harryä pääsemästä Cherylin luo ja tuomasta totuutta hänen kuolemastaan ilmi. Painajainen katoaa, kun Cheryl hyväksyy totuuden. Pelin loppupuolella, järven jäälle, kun hirviöt ovat napanneet Harryn, ne jäätyvät yllättäen. Tämä kaiketi johtuu siitä, että Cheryl alkaa olla tietoinen isästään ja hyväksyy totuuden.


title: Klippan

text: Klippan on samannimisen Klippanin kunnan keskustaajama. Se sijaitsee Skånen läänissä ja Skånen historiallisessa maakunnassa Etelä-Ruotsissa. Vuoden 2010 lopussa taajamassa oli 8 116 asukasta.


title: Klippan

text: Klippan oli 1970-luvun alun kuntauudistukseen asti kauppala.


title: Otani

text: Otani voi viitata seuraaviin henkilöihin.


title: Dimítrios Ioannídis

text: Dimítrios Ioannídis (myös "Dimítris Ioannídis", , 13. maaliskuuta 1923 – 16. elokuuta 2010) oli kreikkalainen upseeri ja yksi Kreikan sotilasjuntan (1967–1974) johtohenkilöistä. Vuonna 1973 hän järjestin juntan sisäisen vallankaappauksen ja syrjäytti juntan johtajan pääministeri Geórgios Papadópouloksen, minkä jälkeen hän käytännössä johti Kreikkaa ilman virallista asemaa. Tästä syystä hänet tunnetaan myös lempinimellä ”näkymätön diktaattori” (”αόρατος δικτάτωρ”). Ioannídisin hallinto ja koko Kreikan sotilasjuntta kaatui hänen järjestettyään Kyproksen sotilasvallankaappauksen vuonna 1974.


title: Dimítrios Ioannídis

text: Ioannídis syntyi Ateenassa varakkaaseen ylempään keskiluokkaan kuuluneeseen liikemiesperheeseen, joka oli kotoisin Epeiroksesta.


title: Dimítrios Ioannídis

text: Vuonna 1940 Ioannídis aloitti Kreikan sotilasakatemiassa ("Evelpídon") ja valmistui luutnanttina vuonna 1943. Tämän jälkeen hän valmistui jalkaväkikoulusta (1952), ABC-erikoissotakoulusta (1954) ja sotakorkeakoulusta (1956). Vuonna 1961 hän suoritti Länsi-Saksassa jalkaväenkursseja.


title: Dimítrios Ioannídis

text: Akselivallat olivat miehittäneet Kreikan huhtikuussa 1941. Ioannídis aloitti upseerin uransa kenraali Napoléon Zérvasin johtamassa kansallismielisessä vastarinta-armeijassa ("EDES", "Ethnikós Dimokratikós Ellinikós Sýndesmos", ”Kansallistasavaltalainen kreikkalainen liitto”), joka oli aatteelliselta linjaltaan kansallismielinen, antikommunistinen, antifasistinen ja tasavaltalainen.


title: Dimítrios Ioannídis

text: Vuosina 1945–1949 hän palveli kansalliskaartin pataljoonissa, 3. kreikkalaisessa vuoristoprikaatissa (”Rímini-prikaati”) ja Makrónisoksen kommunistivankien internointileirille sijoitetussa erikoispataljoonassa. Ioannídis siis osallistui Kreikan sisällissotaan (1946–1949) hallituksen joukkojen riveissä. Vuosina 1950–1959 hän palveli useissa eri joukko-osastoissa. Vuosina 1959–1961 hän palveli maavoimien pääesikunnassa ja vuonna 1963 hänet lähetettiin Kyprokselle. Vuonna 1966 hänestä tehtiin sotilasakatemian eli kadettikoulun johtaja.


title: Dimítrios Ioannídis

text: Ioannídisin ylennykset:


title: Dimítrios Ioannídis

text: Jo vuonna 1945 Ioannídis liittyi upseerien antikommunistisen IDEA-verkoston (Ιερός Δεσμός Ελλήνων Αξιωματικών, "Ierós Desmós Ellínon Axiomatikón", ”Kreikkalaisten upseerien pyhä side”) jäseneksi. IDEA yritti epäonnistunutta sotilasvallankaappausta 30.–31. toukokuuta 1951. Ioannídis oli mukana tässä hankkeessa. IDEA lakkautettiin kaappauksen jälkeen, mutta sen johtajat armahdettiin. Antikommunistinen upseeriverkosto kehittyi hiljalleen ja vuonna 1956 Ioannídis sai johdettavakseen ryhmän, joka sittemmin toteutti vuoden 1967 sotilasvallankaappauksen. Vuonna 1959 Ioannídis luovutti ryhmän Dimítrios Pattílisin johtoon. Pattilis luovutti ryhmän eversti Geórgios Papadópoulokselle vuonna 1960.


title: Dimítrios Ioannídis

text: Papadópouloksen, prikaatikenraali Stylianós Pattakóksen ja eversti Nikólaos Makarézoksen johtama upseerijoukko teki Kreikassa sotilasvallankaappauksen 21. huhtikuuta 1967. Papadópouloksesta tuli uusi Kreikan pääministeri. Everstiluutnantti Ioannídis oli ollut mukana avainroolissa suunnittelemassa vallankaappausta, jonka tarkoituksena oli torjua kommunismin leviämisen uhka. Itse kaappauksen aikana hänen johtamansa kadetit pystyttivät Ateenan kaduille tiesulkuja ja valtasivat hallintorakennuksia.


title: Dimítrios Ioannídis

text: Kaappauksen jälkeen Ioannídis toimi lyhyenaikaa puolustusministerinä, kunnes siirtyi lokakuussa 1967 Kreikan sotilaspoliisin (ESA) (Ελληνική Στρατιωτική Αστυνομία, "Ellinikí Stratiotikí Astynomía") johtoon valvoakseen tilannetta. Joulukuussa 1967 kuningas Konstantin II yritti vastavallankaappausta vanhojen rojalistikenraalien tuella siinä kuitenkaan onnistumatta. Erityisesti tämän tapahtuman jälkeen Ioannídis vastasi palveluksessa olevien ja eläköityneiden upseerien valvonnasta. Hän oli myös keskeisesti päättämässä siitä, ketkä upseerit pääsivät mihinkin tehtäviin ja virkoihin. Ioannídis oli tärkein tukija, kun juntta pidätytti vuonna 1969 useita eläkkeellä olleita upseereita väittäen näiden suunnittelleen hallituksen vastaista salaliittoa.


title: Dimítrios Ioannídis

text: Tammikuussa 1968 pääministeri Papadópoulos ilmoitti, että hallitustoimintaan osallistuneiden upseerien tuli päättää jäävätkö he poliitikoiksi vai armeijan aktiivipalvelukseen. Ioannídis päätti pitää asemansa ja sotilasarvonsa, mikä mahdollisti Ioannídiksen yhteyden säilyttämisen maan upseeristoon, kun taas junttaan jääneet menettivät sen. Elokuussa 1969 Ioannídis tuli puolustusministeriön kansliapäällikkö ja seuraavan kolmen vuoden aikana tulivat ylennykset everstiksi ja prikaatikenraaliksi.


title: Dimítrios Ioannídis

text: Ioannídis oli juntan sisäisen kovan linjan siiven keskushahmoja. Papadópoulos piti vuoden 1967 sotilasvallankaappausta väliaikaisratkaisuna, eikä halunnut muodostaa vallankumousneuvostosta pysyvää uutta hallintoa. Jo vuonna 1968 Papadópoulos halusi saada yhteyden oikeistolaiseen siviilipoliitiikkoon Spýros Markezínisiin ja pyrkiä uudistuspolitiikkaan. Ioannídisin ryhmä torjui Papadópouloksen uudistushankkeet vuosina 1969 ja 1970, joista jälkimmäisen epäonnistuttua Papadópoulos uhkasi erota, minkä jälkeen kovan linjan kannattajat ilmoitti antavansa luottamuslauseen hänelle.


title: Dimítrios Ioannídis

text: Papadópouloksen uusi perustuslaki, joka hyväksyttiin kansanäänestyksessä 17. heinäkuuta 1973, lievensi yhteiskunnallisia oloja verrattuna poikkeustilan aikaan. Poliittiset vangit vapautettiin, sensuuria höllennettiin, parlamenttivaalit luvattiin pidettävän vuoden 1974 lopulla ja lopulta tarkoituksena oli palata siviilihallintoon. Maata johtanut upseerien "vallankumouksellinen neuvosto" hajotettiin ja sosialistien sekä muiden oppositiovoimien toiminta sallittiin jälleen. Papadópoulos jäi maan presidentiksi laajoin valtaoikeuksin, mutta pääministeriksi tuli Markezínis.


title: Dimítrios Ioannídis

text: Opiskelijat nousivat avoimesti vasemmistolaiseen juntan vastaiseen kapinaan Ateenan teknillisessä korkeakoulussa 14. marraskuuta 1973. Kolmen päivän opiskelijalakon, kapinaradiotoiminnan ja mielenosoittamisen jälkeen panikoiva väliaikaishallitus pyysi Ioannidista lopettamaan opiskelijakapinan. Ioannídis lähetti 17. marraskuuta klo 03:00 aamulla panssarivaunun läpi teknillisen korkeakoulun portin ja sotilaat tunkeutuivat oppilaitoksen alueelle. Hyökkäys lopetti väkivaltaisesti ja verisesti korkeakoulukapinan. Myöhemmin junttaoikeudenkäynneissä Ioannídiksen katsottiin kannustaneen turvallisuusjoukkoja väkivallantekohihin helpottaakseen omaa tulevaa kaappaustaan. Oikeus totesi Ioannídiksen olevan moraalisesti vastuussa väkivallanteoista. Tämän jälkeen sotilasjuntan kovan linjan johtajana taustalla toiminut Ioannídis oli vakuuttunut siitä, että Papadópouloksen liberalisoimispolitiikka oli epäisänmaallista ja johtaisi Kreikan turmioon. Markezínis joutui pyytämään Papadópoulosta määräämään poikkeustilan uudelleen voimaan 18. marraskuuta.


title: Dimítrios Ioannídis

text: Papadópouloksen politiikka herätti tyytymättömyyttä armeijan, erityisesti nuoremman upseeriston, parissa vanhaa junttaa kohtaan. 25. marraskuuta 1973 prikaatikenraali Ioannídis syrjäytti nuorten upseerien tuella Papadópoulosin ja Markezíniksen. Ioannídis nimitti uudeksi Kreikan tasavallan presidentiksi ystävänsä kenraali Faídon Gkizíkiksen ja pääministeriksi taloustietelijä Adamántios Androutsópouloksen. Uusi hallinto ilmoitti jatkavansa vuoden 1967 vallankumouksen tiellä ja syytti Papadópouloksen hylänneen tuon vallankumouksen periaatteet. Ioannídis jäi tapansa mukaisesti vahvaksi taustajohtajaksi ja- hahmoksi. Hän hallitsi näkymättömästi, mutta tehokkaasti. Nuoret upseerit valvoivat ylempiään, ja poikkeuslaki pantiin maassa täytäntöön kaikessa ankaruudessaan. Kaikki Papadópouloksen toteuttamat lievennykset kumottiin. Itse hallituksen kokoonpano kasattiin huterasti ESA:n upseereista ja sattumanvaraisista henkilöistä, mikä oli omiaan huteroittamaan lisää muutenkin horjuvan juntan asemaa.


title: Dimítrios Ioannídis

text: Ioannidis päätti ratkaista myös Kyproksen kriisin, joka oli vuodesta 1967 lähtien ollut pattitilanteessa. Vuonna 1971 Kyproksen presidentti, arkkipiispa Makarios III päätti luopua "énosis"-ratkaisusta Kyproksen kysymyksen suhteen. Kreikan sisällissodassa monarkistien joukoissa taistellut alun perin famagustalainen Kreikan armeijan kenraali Geórgios Grívas palasi vuonna 1971 Kreikasta takaisin Kyprokselle, josta hänet oli alun perinbrittien kanssa tehdyn aseleposopimuksen perusteella karkotettu vuonna 1959. Grívasta raivostutti Makarioksen päätös ja hän perusti EOKA-B-järjestön tarkoituksenaan syrjäyttää Makarios. Kyproksenkreikkalaisten kansallissankarina pidetty Grívas kuoli sydänvikaan jo tammikuun lopulla 1974, jonka jälkeen järjestön uudesta johdosta tuli Ioannidisin juntan alainen. (Grívas taas oli taistellut Kreikan junttaa vastaan vuosina 1968-1969.)


title: Dimítrios Ioannídis

text: Ioannídiksen organisoimana EOKA-B teki yhdessä saaren asevoimien eli Kyproksen kansalliskaartin kanssa sotilasvallankaappauksen 15. heinäkuuta 1974 ja syrjäytti Makarioksen. Uusi enosistinen juntta valitsi Kyproksen tasavallan presidentiksi oikeistolaisen Edistyspuolueen ("Proodeftikoí") puheenjohtajan Níkos Sampsónin. Kypros ajautui kaaokseen Sampsónia ja Makariosta tukevien joukkojen ottaessa aseellisesti yhteen. Kyproksen vuoden 1960 itsenäisyyden takaajavaltio Turkki vetosi itsenäisyyssopimuksessa kirjattuihin interventio-oikeuksiin Kyproksen perustuslain rikkomistapauksessa ja käynnisti Attila-suunnitelman 20. heinäkuuta. Kolme päivää myöhemmin Kreikan Kyproksen-joukkoja ja enosisteja vastaan käytyjen ankarien taisteluiden jälkeen Turkki oli miehittänyt Pohjois-Kyproksen. 14. elokuuta Turkin hallussa oli 37 prosenttia Kyproksen pinta-alasta.


title: Dimítrios Ioannídis

text: Ioannídiksen juntta Ateenassa ajautui kriisiin ja täysimittainen sota Turkin kanssa näytti lähes väistämättömältä. Kreikkalaiset muun muassa ryöstivät kauppoja peläten Turkin vastaisen sodan syttyvän pian. Armeijan vanhempi upseeristo veti pois tukensa Ioannídikselta ja presidentti Gkizíkis kutsui koolle vanhan kaartin poliitikot, kuten Markezínisin, Panagiótis Kanellópouloksen, Stéfanos Stefanópouloksen ja Evángelos Avérofin. Maan johdossa vallitsi yksimielinen käsitys siitä, että Ioannídiksen politiikka oli johtanut maan syvään kriisiin, ja että tämä oli menettänyt yleisen luottamuksen.


title: Dimítrios Ioannídis

text: Juntan hajoaminen alkoi ja alkoi transitiovaihe, "metapolítefsi". Maahan oli tarkoitus perustaa kansallisen yhtenäisyyden hallituksen, joka johtaisi maan vaaleihin. Gkizíkis kutsui Pariisissa vapaaehtoisessa maanpaossa vuodesta 1963 asuneen entisen pääministerin Konstantínos Karamanlíksen takaisin Kreikkaan hallituksen johtoon. Karamanlís palasi Ateenaan ja vannoi virkavalansa presidentti Gkizíkiksen pääministerinä. Karamanlisin oikeistolainen Uusi demokratia -puolue voitti 17. marraskuuta 1974 ensimmäiset parlamenttivaalit sitten vuoden 1964 ja hän jatkoi pääministerinä. Kansanäänestys monarkian kohtalosta järjestettiin 8. joulukuuta 1974, jolloin 69 prosenttia kreikkalaisista antoi äänensä monarkian lakkauttamisen puolesta. Helleenien kolmas tasavalta perustettiin ja tammikuussa 1975 alkoivat televisioidut oikeudenkäynnit junttaa vastaan.


title: Dimítrios Ioannídis

text: Ioannídis pidätettiin ja asetettiin syytteisiin maanpetoksesta, kapinasta ja tapoista Ateenan polyteknillisen väkivaltaisuuksissa 14. tammikuuta 1975. Ioannídisille todettiin syylliseksi ja hänelle langetettiin kuolemantuomio, joka muutettiin elinkautiseksi vankeusrangaistukseksi Korydallóksen vankilassa.


title: Dimítrios Ioannídis

text: Iältään 84-vuotias Ioannídis jätti terveyssyihin vedoten vapautusanomuksen 21. heinäkuuta 2007, mutta sitä ei hyväksytty. Ioannídis menehtyi 35 vuoden vankeuden jälkeen 16. elokuuta 2010. Hänet oli viety edellisenä yönä vankilasta sairaalaan hengitysvaikeuksien takia.


title: Ujjwala Raut

text: Ujjwala Raut (s. 11. kesäkuuta 1978 Mumbai) on intialainen malli. Hän on esiintynyt monien tunnettujen merkkien muotinäytöksissä, kuten Gucci, Hugo Boss, Valentino, Oscar de la Renta ja Victoria’s Secret. Hän on poseerannut muun muassa Dolce & Gabbanan, Yves Saint Laurentin, Roberto Cavallin ja H&M:n mainoksissa.


title: Ujjwala Raut

text: Ujjwala Raut meni naimisiin miesmalli Craig Maxwell Sterryn kanssa 19. kesäkuuta 2004. Raut haki avioeroa vuonna 2009, minkä jälkeen he taistelivat oikeudessa Ksha-tyttärensä huoltajuudesta. Raut sai yksinhuoltajuuden.


title: Jouni Törmänen

text: Jouni Törmänen (s. Kuusamo) on suomalainen Michelin-kokki, jolla on ollut arvostettuja ravintoloita Ranskassa.


title: Jouni Törmänen

text: Törmäsellä on ollut Nizzassa Michelin-tähtiä kahdesti saanut ravintola, vuonna 2002 avattu Atelier de Goût, sekä vuonna 2007 yhteistyökumppanin kanssa avattu Réserve de Jouni, jonka toiminta kuitenkin päättyi talousvaikeuksiin. Hänellä oli kesällä 2010 MTV3:lla ruokaohjelma "Chez Jouni", jonka pohjalta on julkaistu kirja "Chez Jouni".


title: Jouni Törmänen

text: Kesän 2011 Törmänen toimi ranskalaisessa joogakeskuksessa ja tekee vierailuja muun muassa pop up -ravintolatapahtuman yhteydessä Helsinkiin syksyllä 2011.


title: Törmänen (täsmennyssivu)

text: Törmänen viittaa seuraaviin:


title: USS Mississippi (BB-23)

text: USS Mississippi (runkonumerot BB-23) oli Yhdysvaltain laivaston Mississippi-luokan taistelulaiva, joka palveli ennen ensimmäistä maailmansotaa. Alus myytiin heinäkuussa 1914 Kreikan laivastolle, missä se palveli aina uppoamiseensa huhtikuussa 1941 saakka.


title: USS Mississippi (BB-23)

text: Alus tilattiin William Cramp and Sons Ship and Engine Building Companyltä Philadelphiasta Pennsylvaniasta. Sen köli laskettiin 12. toukokuuta 1904 ja alus laskettiin vesille 30. syyskuuta 1905 kumminaan Mississippin senaattorin Hernando DeSoto Moneyn tytär Mabel Clare Money. Alus otettiin palvelukseen 1 helmikuuta 1908 Philadelphian laivastontelakalla League Islandilla ensimmäisenä päällikkönään John C. Fremont.


title: USS Mississippi (BB-23)

text: Diplomaattinen jännite Kreikan ja Ottomaanien välillä kiristyi vuosien 1912-1913 Balkaninsodan jälkeen kummankin ostaessa uusia sotalaivoja hallitakseen Egeanmerta. "Mississippi" sisaraluksineen myytiin 8. heinäkuuta 1914 Fred J. Gauntlettille, joka myi ne edelleen Kreikan hallitukselle. Kaksi päivää kaupan jälkeen "Mississippi" lähti 10. heinäkuuta Newport Newsiin, jossa se poistettiin Yhdysvaltain palveluksesta 21. heinäkuuta ja vielä samana päivänä otettiin palvelukseen Kreikan kuninkaallisessa laivastossa.


title: USS Mississippi (BB-23)

text: "Kilkikseksi" nimettynä alus palveli Kreikassa. Se muutettiin koululaivaksi 1930-luvun puolivälissä ja lopulta se oli satamapalveluksessa Salamiissa. Saksan julistettua sodan Kreikalle alus joutui ilmahyökkäykseen upoten satama-altaaseen 23. huhtikuuta 1941. Toisen maailmansodan päätyttyä hylky nostettiin ja se romutettiin.


title: Lea Pulkkinen

text: Lea Raakel Pulkkinen (o.s. "Marttunen", 1961–1975 "Pitkänen", s. 29. lokakuuta 1939, Heinolan maalaiskunta) on psykologian emeritaprofessori Jyväskylän yliopistossa, jossa hän myös pääasiassa teki uransa. Pulkkisen erikoisaloja ovat esimerkiksi kotikasvatuksen psykologia sekä lasten sosiaalisen kehityksen ja aggressiivisuuden tutkimus. Hän on jatkanut tutkijantyötään vielä jäätyään eläkkeellekin 2006.


title: Lea Pulkkinen

text: Lea Marttunen, nykyinen Pulkkinen, kirjoitti ylioppilaaksi Heinolan yhteislyseosta vuonna 1958. Hän valmistui Jyväskylän kasvatusopillisessa korkeakoulussa (nykyisessä Jyväskylän yliopistossa) kasvatustieteen maisteriksi vuonna 1963, kasvatustieteen lisensiaatiksi vuonna 1966 ja väitteli kasvatustieteen tohtoriksi vuonna 1970. Vuosina 1972–1973 hän teki väitöskirjan jälkeisiä sosiaalipsykologian jatko-opintoja Sussexin yliopistossa Britanniassa.


title: Lea Pulkkinen

text: Pulkkinen toimi psykologian assistenttina, lehtorina ja apulaisprofessorin viransijaisena Jyväskylän kasvatusopillisessa korkeakoulussa vuosina 1961–1967 (1966 lähtien Jyväskylän yliopisto). Hän oli Valtion tieteellisen toimikunnan rahoittama tutkija 1968–1969. Hän toimi Jyväskylän yliopiston kasvatustieteen apulaisprofessorina 1970–1972, psykologian apulaisprofessorina 1972–1982 ja psykologian professorina 1982–2005, mistä ensimmäiset kymmenen vuotta hoiti viransijaisuutta.


title: Lea Pulkkinen

text: Pulkkinen johti yliopiston Perhetutkimusyksikköä 1990–1996 ja Ihmisen kehitys ja sen riskitekijät -huippututkimusyksikköä (JY/SA) 1997–2005, Psykonet-yliopistoverkostoa 1999–2001 ja Psykocenter-huippuyksikköä (JY/SA) 2000–2005. Hän toimi vuosina 1996–2001 Suomen Akatemian akatemiaprofessorina. Hän teki 1992 tutkijavierailun Yhdysvaltoihin Kalifornian yliopistoon (Berkeley), oli 1993 vierailevana professorina Arizonan osavaltioyliopistossa (Arizona State University, ASU) ja vuonna 1999 vierailevana tutkijana Britanniassa Cambridgen yliopiston St John’s Collegessa.


title: Lea Pulkkinen

text: Pulkkinen aloitti 1968 väitöstutkimuksenaan edelleen jatkuvan, ainutlaatuisen Lapsesta aikuiseksi -pitkittäistutkimuksen. Tutkimuksessa seurataan tuolloin kansakoulun toista luokkaa käyneiden henkilöiden elämänkulkua. Hän valitsi tutkimukseen Jyväskylän kansakoulujen silloisista toisista luokista satunnaisesti 12 luokkaa. Yhteensä näitä oppilaita oli 369. Pulkkinen johti tutkimusta, kunnes vuoden 2013 alussa hänen seuraajakseen tutkimuksen johtoon tuli Katja Kokko.


title: Lea Pulkkinen

text: Pulkkinen ehdotti 2005 ilmestyneessä kirjassa "Eheytetty koulupäivä" yhdessä Leevi Launosen kanssa koulupäivien pidentämistä siten, että oppituntien välissä olisi harrastuksia.


title: Lea Pulkkinen

text: Pulkkinen on ollut Academia Europæan jäsen vuodesta 1988 ja Suomalaisen Tiedeakatemian jäsen vuodesta 1994 lähtien. Jyväskylän yliopiston Agora-rakennuksessa on hänen mukaansa nimetty "Lea Pulkkisen sali".


title: Bjarne Holmbom

text: Bjarne Richard Holmbom (s. 28. syyskuuta 1943 Inkoo) on suomalainen puu- ja paperikemian emeritusprofessori Åbo Akademissa, jossa hän on pitkälti luonut elämäntyönsä.


title: Bjarne Holmbom

text: Vuonna 1978 Holmbom väitteli Åbo Akademista, jossa hän on sittemmin toiminut apulaisprofessorina (1981–1985), tutkimusprofessorina (1990–1995) ja varsinaisena professorina (1985–1990, 1995–1998, 2003–2008). Suomen Akatemian akatemiaprofessorina hän toimi kauden 1998–2003.


title: Bjarne Holmbom

text: Hän sai Suomen tiedepalkinnon vuonna 2005. Vuonna 2008 hän sai yhdessä dipl.ins. Christer Eckermanin kanssa arvostetun Marcus Wallenberg -säätiön jakaman metsäteollisuutta tukevan Marcus Wallenberg -palkinnon, arvoltaan 2 milj. Ruotsin kruunua.


title: Bjarne Holmbom

text: Holmbom on myös hypännyt pituutta, jossa hänen parhaat saavutuksensa ovat kaksi SM-hallihopeaa vuosina 1968 ja 1972 sekä maaotteluedustus vuonna 1973. Hänen ennätyksensä on 745 cm, jonka hän hyppäsi sekä sisäradoilla vuonna 1972 että ulkoradoilla vuonna 1973 (myötätuulessa samana vuonna 774 cm). Kolmiloikassa Holmbomin ennätys on 15,19 m vuodelta 1967.


title: Kari Kivirikko

text: Kari Ilkka Kivirikko (2. tammikuuta 1937 Helsinki) on suomalainen akatemiaprofessori ja lääketieteellisen kemian emeritusprofessori Oulun yliopistossa.


title: Kari Kivirikko

text: Kivirikon vanhemmat olivat lääketieteen tohtori Kaarlo KIvirikko ja sairaanhoitaja Maija-Liisa Nyman. Kivirikko tuli ylioppilaaksi Seinäjoen lyseosta 1954 ja valmistui lääketieteen lisensiaatiksi 1960. Kivirikko on toiminut akatemiaprofessorina vuosina 1976–1983 ja uudelleen vuodesta 1988 alkaen toistaiseksi. Hänet valittiin Suomalaisen Tiedeakatemian jäseneksi vuonna 1983 ja vuodesta 1989 hän on ollut Academia Europæan jäsen.


title: Kari Kivirikko

text: Hän avioitui 1959 kuvaamataidonopettaja Kirsti Sofia Toivasen kanssa.


title: Sis-vuoret

text: Sis-vuoret ( tai "Serra del Cis") () on 28 kilometriä pitkä vuoristo Pyreneillä. Se sijaitsee Isábena-, Escales Reservoir- ja Noguera Ribagorzana -jokien laaksojen välissä Ribagorzan "comarcassa" Aragoniassa, Espanjassa.


title: Sis-vuoret

text: Korkeimmat kohdat ovat Pico de l'Amorriador (1 791 m) ja Puialto (1 782 m).


title: Sis-vuoret

text: 800–1000-luvuilla Santa María de Obarran luostari sijaitsi vuorten länsijuurella. Alueella on myös monia vanhoja karjankasvattajien rakennuksia, joita kutsutaan alueella nimellä "borda".


title: Sis-vuoret

text: Jotkut jyrkistä ja kivikkoisista kallioista ovat suosittuja vuoristokiipeilijöiden keskuudessa. Vuorijono nousee jyrkästi ja näyttää melko massiiviselta tietyistä kulmista, ja antiikin maantieteellisissä teoksissa aluetta on kutsuttu myös nimellä Sisin suuret vuoret (espanjaksi: "La Gran Sierra de sis").


title: Mikkelin valokuvakeskus

text: Mikkelin valokuvakeskus on Etelä-Savossa Mikkelissä toimiva alueellinen valokuvakeskus. Se järjestää näyttelyitä, tutkimus- ja koulutuspalveluita sekä tekee julkaisuja, yleisöluentoja, koulutustapahtumia ja kursseja. Tavoitteena on esitellä nykyaikaista visuaalista kulttuuria ja valokuvaa monipuolisesti. Pääpaino on suomalaisessa valokuvataiteessa.


title: Mikkelin valokuvakeskus

text: Mikkelin valokuvakeskuksen perusti vuonna 1989 kuvallisen viestinnän ja valokuvataiteen ohjaava läänintaiteilija, taiteen maisteri Olli Jaatinen. Keskusta ylläpitää Mikkelin valokuvataide ry.


title: Mikkelin valokuvakeskus

text: Ensimmäinen Mikkelin valokuvakeskuksen näyttely (Jukka Lehtinen: Ei pakotietä) avattiin yleisölle syyskuussa 1989. Keskuksella on järjestetty toistaiseksi 150 näyttelyä. Taiteilijoita ovat olleet mm. Ulla Jokisalo, Heli Rekula, Pentti Sammallahti, Timo Kelaranta, Sanni Seppo, Raakel Kuukka, Kari Holopainen, Petri Nuutinen, Marja Pirilä, Juha-Pekka Inkinen, Pekka Turunen, Jukka Male, Perttu Saksa, Ilkka Halso, Aino Kannisto, Kapa, Tuula Närhinen, Jan Kaila, Pekka Elomaa, Kimmo Räisänen, Petri Anttonen, Maija Holma, Stefan Bremer, Juha Metso, Hugo Simberg ja Akseli Gallen-Kallela.


title: Mikkelin valokuvakeskus

text: Vuosina 1989–1999 keskuksen yhteydessä toimi myös värivedostuspaja, joka muutettiin vuonna 1999 digitaaliseksi.


title: Mikkelin valokuvakeskus

text: Keväällä 2010 valokuvakeskus siirtyi nykyisiin tiloihin Mikkelin Tietotaitokortteliin Puistokadulle, jossa toimii myös mm. Aalto-yliopisto, Mikkelin yliopistokeskus ja Luomuinstituutti. Mikkelin valokuvakeskus avasi ovensa yleisölle Puistokadulla 4.12.2010.


title: Mikkelin valokuvakeskus

text: Mikkelin Valokuvakeskus toimii osoitteessa Puistokatu 3, jossa on kolme vaihtuvien näyttelyiden tilaa ja sanomalehti Länsi-Savon journalistinen kokoelma. Vaihtuvat näyttelyt ovat avoinna yleisölle näyttelysesongin aikana ti–pe 12–17, la 11–14, su-ma suljettu. Keskuksella on laaja, noin 500 valokuvan kokoelma, josta on pysyvästi esillä vanhoja kuvia teemalla Historiallinen Mikkeli. Keskus on tehnyt yhteisöllistä Muuttuva Mikkeli -hanketta vuodesta 2009 lähtien. Mikkeli - Kaupunki muutoksessa valmistui lokakuussa 2015, jolloin aiheesta ilmestyi samanniminen kuvateos ja näyttely. Kirjan toimitti taiteen maisteri Olli Jaatinen.


title: Mikkelin valokuvakeskus

text: Samoissa tiloissa ovat valokuvakeskuksen digipaja sekä koulutus- ja taidepaja.


title: Mikkelin valokuvakeskus

text:
Keskus on tuottanut omia näyttelyjä, joihin useimpiin liittyy myös julkaistu kuvateos. Näyttelyt on koonnut valokuvakeskus ja suurin osa kuvista on vedostettu ja kehystetty keskuksen digipajassa.
Mikkelin valokuvakeskus on julkaissut tähän mennessä kahdeksan kirjaa:Lasten ja nuorten taideleirit ovat kuuluneet Mikkelin valokuvakeskuksen projektitoimintaan ja niitä järjestetään resurssien mukaan. Mikkelin valokuvakeskuksen taideleireillä työskennellään useilla taiteellisilla tekniikoilla. Mikkelin valokuvakeskus järjesti vuonna 2011 kolme lasten taideleiriä: sarjakuvaleirit Kuplakansa 1 ja Kuplakansa 2, sekä Värivoltti-taideleirin. Vuosina 2013 ja 2014 valokuvakeskus järjesti taide- ja kulttuuriperintöleiri PATINA:n. Kysynnän vuoksi Mikkelin valokuvakeskus on jatkanut lasten ja nuorten taidekasvatusta. Taideleiritoiminta ajoittuu keskuksen toiminnassa kesäkuun alkuun. Suunnittelijana ja ohjaajana kaikilla leireillä on toiminut FM Päivi-Maria Jaatinen.


title: Mikkelin valokuvakeskus

text: Päivi-Maria Jaatinen perusti syksyllä 2014 uuden nuorten taideryhmän nimeltään Mikkeli Multi-Arts. Nuorten taidekasvatus keskittyy jatkossa Mikkeli Multi-Arts -nimen alle. Mikkeli Multi-Arts työskentelee monipuolisilla visuaalisilla tekniikoilla, mukaan lukien valokuvaus, kuvankäsittely, piirtäminen, maalaus, graafinen suunnittelu ja näyttelysuunnittelu.


title: Mikkelin valokuvakeskus

text: Ryhmän ensimmäinen näyttely oli esillä Mikkelin valokuvakeskuksella 2014. Näyttelyyn osallistuvat Iris Kolehmainen, Elli Lahikainen, Katri Puumalainen, Rebekka Jaatinen, Sanni Lahikainen, Jeremi Jaatinen, Veikka Lahikainen ja Perttu Jokinen.


title: Downshifting

text: Downshifting eli downshiftaus, tai leppoistaminen tai elämän kohtuullistaminen on alun perin Yhdysvalloissa syntynyt aatesuuntaus sekä elämänasenne, jonka tarkoituksena on parantaa elämänlaatua vähentämällä työntekoa ja kulutusta. Downshiftingin yleistyminen elämänasenteeksi nuorten aikuisten keskuudessa voidaan nähdä vastalauseena nyky-yhteiskunnan materialistista, suorittavaa mentaliteettia kohtaan.


title: Downshifting

text: Stressitason äärimmilleen venyttäminen sekä jatkuva parempaan pyrkiminen sekä loputtomat ylityöt ovat ominaisia nykypäivän yritysmaailmassa. Downshiftaaja näkee näiden asioiden johtavan ennen pitkää romahdukseen, sairastumisiin, perhesuhteiden rakoiluun sekä unettomuuteen. Keskeisenä ajatuksena on, ettei raha tuota ihmiselle onnellisuutta vaan sosiaalinen pääoma sekä perusasioiden toimivuus, joka luo turvallisuuden tunteen ja pohjan mielenrauhalle. Ihmiselle keskeisimpinä asioina nähdään työn sijaan olevan esimerkiksi perhe, ystävät, elämykset sekä niin henkinen kuin fyysinen terveys, joista downshiftaaja ei ole valmis luopumaan rahan tai statuksen tähden. Kyse on yksinkertaisimmillaan siis arvojärjestyksen uudistuksesta, jossa ihminen punnitsee, mitkä asiat hänelle todellisuudessa merkitsevät ja alkaa käytännössä elää arvojensa mukaisesti. Tavoitteena on mielekkäämpi elämä sekä mielenrauha.


title: Downshifting

text: Downshiftaamisen vaikutuksista yhteiskuntaan tiedetään vielä toistaiseksi hyvin vähän, sillä termi on lanseerattu käyttöön vasta 2000-luvulla. Ilmiönä aate on kuitenkin hyvin vanha. Sen juuret ovat itämaisessa filosofiassa ja sen voidaan nähdä olevan ominaisempaa kehitysmaille kuin hyvinvointivaltioille. Länsimaissa pelätään, että aate voisi yleistyessään johtaa kulutusyhteiskunnan rapistumiseen, elintason ja peruspalveluiden laskuun, työttömyyden rajuun nousuun ja perinteisten sukupuoliroolien vahvistumiseen. Ideologian perusajatus on kuitenkin, että aidosti hyvinvoiva yhteiskunta tulee menestymään ja vaikka ei tulisikaan, olisi eläminen mielekkäämpää kuin suorituskeskeisessä valtiossa, missä yhteiskunnan hyvinvointi laitetaan ihmisen hyvinvoinnin edelle.


title: Downshifting

text: Ilmiönä downshiftaus on ominainen Y-sukupolvelle "(Generation Y)" eli vuosituhannen vaihteen jälkeen aikuistuvalle sukupolvelle,jolle avioerot ja burnoutit arkipäivää. Downshiftaaminen voidaan nähdä myös kapinana aikaisempaa sukupolvea X-sukupolvea vastaan tai vaihtoehtoisesti kiittämättömyytenä toimivaa yhteiskuntaa varten nähtyä työtä kohtaan. Aatteen toivotaan parhaassa tapauksessa poistavan työikäisten stressiä sekä vähentävän nuorten masentuneisuutta ja tarvetta eskapismiin.


title: Downshifting

text: Jyväskylän yliopiston professori Juha Hakalan mukaan downshiftaus voi olla hyvä ratkaisu, jos työelämä uhkaa täydellisesti uuvuttaa ja hölläämiseen tarjoutuu mahdollisuus. Hakalan mukaan "Monet eivät uskalla elää sellaista elämää kuin haluaisivat, vaikka ulkoisesti puitteet ja hyvän elämän tunnusmerkit, kuten autot ja talot, olisivatkin kunnossa. Jokaisen olisi löydettävä oma tapansa elää." Hakala arvioi, että liian suuret työpaineet johtavat esimerkiksi mieliala- ja muiden lääkkeiden käyttöön.


title: Downshifting

text: Keskuskauppakamarin varatoimitusjohtajan Leena Linnainmaan mukaan downshiftaus saattaa pysäyttää naisen etenemisen työuralla. Koska downshiftaus houkuttelee erityisesti koulutettuja, hyvässä asemassa olevia naisia, se saattaa myös voimistaa vanhoja sukupuolirooleja lisäämällä naisten vastuuta kodista.


title: Downshifting

text: Elinkeinoelämän valtuuskunnan johtaja Matti Apusen mukaan leppoistaminen on itsekästä ja ihmisten pitäisi tehdä enemmän töitä, jotta he kartuttaisivat yhteistä kassaa, josta hyvinvointipalvelut maksetaan. Apusen mukaan ihminen toteuttaa itseään parhaiten tekemällä oikeaa, merkityksellistä työtä. Myös yritysvalmentaja Jari Sarasvuo piti downshiftingia itsekkäänä Suomi-areenassa kesällä 2011.


title: Aallotar (nimi)

text: Aallotar on suomalainen naisen etunimi. Se mainittiin nimiehdotuksena Uusi Suometar-lehdessä vuonna 1879 ja se oli vuonna 1892 Kansanvalistuseuran kalenterissa nimipäivänään 24. lokakuuta, mutta ei ole koskaan ollut virallisessa almanakassa. 1800-luvun lopulla ehdotettiin myös muita kansallismielisyydestä inspiraationsa saaneita nimiä, kuten Ilmatar, Päivätär ja Suometar, mutta heikolla menestyksellä. Vuonna 1980 Aallotar-nimisiä henkilöitä oli 952, mutta 1980-luvulla vain kymmenkunta lasta sai tämän nimen. Kesäkuun 2017 alkuun mennessä nimi Aallotar on annettu noin 1241:lle henkilölle.


title: Nagat

text: Nagat ovat tiibettiläis-burmalainen etninen ryhmä Intian Assamin, Nagalandin, Manipurin ja Arunachal Pradeshin alueilla sekä Myanmarin eli Burman Sagaiangin alueella. Nagat eivät ole yhtenäinen ryhmä, vaan he jakautuvat yli kahteenkymmeneen heimoon ja puhuvat noin kolmeakymmentä eri kieltä.


title: Nagat

text: Nagat eivät itse mieltäneet itseään nagoiksi ennen 1900-lukua. Termin alkuperä on epäselvä. Sen synnystä on eri teorioita, joiden mukaan sana on johdettu esimerkiksi sanskritin alastonta tarkoittavasta sanasta "nagna", hindin vuorta tarkoittavasta sanasta "nag" tai assamin alastonta tarkoittavasta sanasta "naga". Sanalla uskotaan joka tapauksessa olevan indoarjalainen alkuperä. Nimitys tuli nagojen käyttöön brittivallan aikana, ja laajasti sitä alkoivat käyttää järjestöt 1940-luvulta lähtien.


title: Nagat

text: Nagojen tarkkaa alkuperää ei tiedetä, mutta kielitieteen perusteella on arvioitu heidän muuttaneen nykyisille alueilleen Pohjois-Aasiasta noin 2 000 vuotta sitten. Klaudios Ptolemaios kirjoitti noin vuonna 150 jaa. Intiassa eläneestä kansasta, joita kutsuttiin intialaisissa lähteissä alastomiksi. Tämä on saattanut viitata nagoihin. Assamilaisen historiankirjoituksen mukaan alueen väestö kävi kauppaa useiden eri nagaheimojen kanssa. Nagat myivät esimerkiksi suolaa, yrttejä ja norsunluuta ja ostivat riisiä sekä vaatteita. Toisinaan taas assamilaiset hallitsijat hyökkäsivät nagojen kyliin vaatien näiltä veroja. Assamilaiset eivät kuitenkaan koskaan alistaneet nagoja suoraan valtaansa. Britit aloittivat nagojen alueen valtaamisen 1800-luvulla. Ensimmäinen yritys vallata nagojen alueet vuonna 1832 torjuttiin, mutta vuosien 1835–51 britit tekivät yhteensä kymmenen sotaretkeä nagojen alueelle näiden alistamiseksi. Viimeinen merkittävä nagojen kapina brittejä vastaan kukistettiin vuonna 1878. Brittien vallan aikana nagojen keskuuteen alkoi levitä kristinusko brittiläisten ja amerikkalaisten lähetyssaarnaajien levittämänä. Lukutaidon myötä alkoi kehittyä myös pieni nagojen oppinut yläluokka. Britit pitivät nagojen alueet hallinnollisesti erillään muista Intian alueista ja nagat pyrkivät itse aktiivisesti toimimaan ennemmin brittiläisten kuin intialaisten virkamiesten kanssa. Intian itsenäistyttyä nagat vaativat itsenäisyyttä, mikä johti väkivaltaisuuksiin 1950-luvulla. Itsenäisyyttä ajavat nagat perustivat vaihtoehtoisen Nagamaan hallituksen, mutta mikään maa ei tunnustanut sitä. Vuonna 1963 Intia hyväksyi Nagalandin osavaltion perustamisen, mutta aseelliset yhteenotot jatkuivat silti seuraavaan vuoteen saakka, jolloin osapuolten välille solmittiin rauhansopimus. Väkivaltaisuudet alkoivat kuitenkin uudestaan 1970-luvulla ja väkivaltaisuudet nagojen ja Intian hallituksen välillä jatkuvat edelleen.


title: Nagat

text: Nagojen kulttuuria on leimannut heimojen sotaisuus. Kylät rakennettiin vuorille ja ne linnoitettiin vahvasti. Kylän keskeinen paikka on "morung", eli nuorten miesten asuntola. Siellä pidettiin esillä vihollisilta voitonmerkeiksi otettuja pääkalloja. Pääasiallinen elinkeino on maanviljely. Viljelyyn käytetään metsäaukioita tai pengerrettyjä peltoja. Viljelyä saatettaan harjoittaa sadekaudella ja kuivana kautena metsästystä. Nagat kasvattavat myös "mithan"-nimellä tunnettuja pieniä nautoja, joita syödään melkein yksinomaan erityisissä juhlissa. Vain harvat nagayhteisöt pitävät edelleen yllä perinteisiä juhlia ja rituaaleja. Nagat jakautuvat useisiin heimoihin, joita ovat muun muassa khotat, aot, semtat, angamit, rengmat, katšat, tšangit ja konyakit.


title: Halleluja (täsmennyssivu)

text: Halleluja on hepreaa ja tarkoittaa "Kiittäkää Jahia". Siitä esiintyy myös variaatiot Hallelujaa ja Hallelujah. Se voi tarkoittaa ainakin seuraavia:


title: Diego Ulissi

text: Diego Ulissi (s. 15. heinäkuuta 1989 Cecina) on italialainen maantiepyöräilijä, joka on edustanut ammattilaisuransa ajan, vuodesta 2010, Lampre / UAE Team Emirates -tallia.


title: Diego Ulissi

text: Ulissi voitti junioreiden maantieajon maailmanmestaruuden 2006 ja 2007. Italian ympäriajossa 2011 hänet nimettiin 17. etapin voittajaksi, kun ensimmäisenä maalilinjan ylittäneen Giovanni Viscontin katsottiin tönineen häntä kädellään sääntöjen vastaisesti loppukirin aikana. Hän voitti Italian ympäriajossa kaksi etappia 2014. Hän jäi kuitenkin 11. etapin jälkeen otetussa dopingtestissä kiinni astmalääke salbutamolin liikakäytöstä, ja sai tammikuussa 2015 takautuvasti kilpailukiellon ajalle 25. kesäkuuta 2014 – 28. maaliskuuta 2015. Hän voitti Italian ympäriajossa yhden etapin 2015 ja kaksi etappia 2016. Hän voitti UCI World Tour -sarjaan kuuluneet Grand Prix Cycliste de Montréal- ja Presidential Cycling Tour of Turkey -kilpailut 2017.


title: Diego Ulissi

text: Lähteet: Cyclingbase, Cycling Archives, Pro Cycling Stats


title: Matjaž Kopitar

text: Matjaž Kopitar (s. 6. marraskuuta 1965 Jesenice) on slovenialainen entinen jääkiekkoilija ja nykyinen valmentaja. Hän on tunnetun jääkiekkopelaajan Anže Kopitarin isä. Myös hänen toinen lapsensa Gašper Kopitar pelaa jääkiekkoa. Matjaž Kopitar pelasi maailmanmestaruuskilpailuissa Jugoslavian jääkiekkomaajoukkueessa 1991 sekä Slovenian joukkueessa 1993 ja 1994.


title: Matjaž Kopitar

text: Seuratasolla Matjaž Kopitarin joukkue oli 1983–95 HK Acroni Jesenice, 95–97 HK Sportina Bled, 1998–2000 Itävallan DEK Schellander Klagenfurt ja 2001–03 HK Maribor.


title: USS Idaho (BB-24)

text: USS Idaho (Battleship No. 24 ja runkonumero BB-24) oli Yhdysvaltain laivaston Mississippi-luokan taistelulaiva, joka palveli ennen ensimmäistä maailmansotaa. Alus myytiin heinäkuussa 1914 Kreikan laivastolle, missä se palveli aina uppoamiseensa huhtikuussa 1941 saakka.


title: USS Idaho (BB-24)

text: Alus tilattiin William Cramp and Sons Ship and Engine Building Companyltä Philadelphiasta Pennsylvaniasta. Sen köli laskettiin 12. toukokuuta 1904 ja alus laskettiin vesille 9. joulukuuta 1905 kumminaan Idahon kuvernöörin Frank R. Goodingin 13-vuotias tytär Louise May Gooding. Alus liitettiin laivastoon 1. huhtikuuta 1908 Philadelphian laivastontelakalla League Islandilla ensimmäisenä päällikkönään Samuel W. B. Diehl.


title: USS Idaho (BB-24)

text: Alus lähti 15. huhtikuuta League Islandilta Hampton Roadsin kautta Guantanamonlahdelle Kuubaan vastaanottotesteihin. Alus palasi League Islandille, jossa se siirrettiin telakalle havaittujen vikojen korjaamiseksi 15. toukokuuta. Alus palasi palvelukseen 20. kesäkuuta.


title: USS Idaho (BB-24)

text: Vuosina 1912-1913 käydyn Balkanin sodan jälkeen välien kiristyminen Kreikan ja Ottomaanivaltakunnan välillä johti kummankin maan varustautumiseen. Osana varustautumista kumpikin valtio pyrki muodostamaan toista vahvemman laivaston, joka kykenisi hallitsemaan Aegeanmerta. "USS Idaho" sisaraluksensa "USS Mississippin" kanssa oli vanhentuneina myyty 8. heinäkuuta 1914 Fred J. Gauntlettille, joka siirsi alukset edelleen Kreikalle.


title: USS Idaho (BB-24)

text: Alus liitettiin virallisesti Kreikan laivastoon 30. heinäkuuta nimellä "Lemnos", mikä oli samalla kunnianosoitus ensimmäisessä Balkanin sodassa 5. tammikuuta 1913 käydylle voitokkaalle meritaistelulle.


title: Suni (täsmennyssivu)

text: Suni voi tarkoittaa seuraavia:


title: Suni (täsmennyssivu)

text: Tunnettuja nimenkantajia ovat:


title: Ted Greene

text: Theodore ("Ted") Greene (26. syyskuuta 1946 – 23. heinäkuuta 2005) oli yhdysvaltalainen jazz-kitaristi, musiikkikolumnisti sekä musiikinopettaja, joka toimi Encinossa, Kaliforniassa.


title: Ted Greene

text: Greene tunnettiin "fingerstyle" -koulukunnan kitaristina ja hän soitti useimmiten itseään säestäen. Vaikka hänet tunnetaan jazz-muusikkona, hän soitti montaa musiikin tyylilajia. Kitaristit tunsivat hänet musiikinopettajana. Hän antoi yksityisopetusta, seminaareja The Guitar Institute of Technology -musiikki-instituutissa, kirjoitti kolumneja "Guitar Player" -lehdelle, sekä kirjoitti kirjat "Chord Chemistry", "Modern Chord Progressions: Volume I", "Jazz Guitar Single Note Soloing: Volume I" ja "Jazz Guitar Single Note Soloing: Volume II". Hän nauhoitti yhden albumin, "Solo Guitar" (1977), jossa hän soittaa soolokitaraa ilman päällekkäisäänityksiä. Kitaristi Steve Vai on ylistänyt Greenen albumillaan esittelemää musiikillista tietoutta ja terävyyttä.


title: Tachibana Muneshige

text: Tachibana Muneshige (, 18. joulukuuta 1567 – 15. marraskuuta 1643 oli japanilainen daimio eli lääninherra, joka hallitsi Yanagawan linnaa Kyūshūn saarella.


title: Tachibana Muneshige

text: Muneshige palveli sotilasdiktaattoria Toyotomi Hideyoshia, ja osallistui tämän kahteen Korean kampanjaan. Kun Hideyoshi menehtyi, hänen nimittämässä sijaishallitsijoiden neuvostossa syntyi pian erimielisyyksiä. Daimiot jakaantuivat kahteen leiriin Ishida Mitsunarin ja Tokugawa Ieyasun ympärille. Muneshige siirtyi Mitsunarin palvelukseen. Osapuolet kohtasivat Sekigaharan taistelussa, joka päättyi Ieyasun voittoon ja Mitsunarin teloitukseen. Muneshige ei itse ollut osallistunut taisteluun, koska oli samana päivänä valtaamassa Otsun linnaa Kyōgoku Takatsugulta.


title: Tachibana Muneshige

text: Kuultuaan Mitsunarin kuolemasta Muneshige palasi Kyūshūlle, missä Kuroda Yoshitaka, Nabeshima Katsushige ja Katō Kiyomasa olivat alkaneet vallata saarta Ieyasun alaisuuteen. Myös Yanagawa oli joutunut hyökkäysten kohteeksi, mutta sen puolustukset olivat kestäneet. Linnan puolustamiseen olivat osallistuneet sotilaiden lisäksi Muneshigen entisen vaimon, Tachibana Ginchiyon, aseistamat nunnat. Kiyomasa ja Yoshitaka kehottivat Muneshigea antautumaan, ja liittymään sotaan Mitsunarin puolella taistellutta Shimazua vastaan. Muneshige suostui, mutta Ieyasu keskeytti kampanjan, koska ei halunut sotaa Kyūshūlle. Lisäksi hän armahti Muneshigen, mutta vei tämän läänityksen.


title: Tachibana Muneshige

text: Vuosina 1637–1638 Muneshige osallistui Shimabaran kapinan aikaiseen Haran piirtykseen, jossa shōgunaatin joukot lähetettiin kukistamaan verotuksesta ja kristittyjen vainoista vihastuneet kapinalliset. Shōgunaatin armeija koostui pääasiassa nuoremmista komentajista, jotka halusivat taistelun voitosta kunniaa pitkällä sodattomalla kaudella. Muneshige esitti että armeijan ei tulisi lähteä suoraan hyökkäykseen, vaan ainoastaan katkaista puolustajien huoltotiet, mutta tätä suunnitelmaa pidettiin raukkamaisena. Shōgunaatin joukot yrittivät vallata linnan useaan otteeseen, ja lopulta onnistuivat tässä Matsudaira Nobutsuna alaisuudessa. Piirityksen päätteeksi joukot olivat kuitenkin menettäneet jopa 13 prosenttia sotilaistaan harkitsemattomien hyökkäysten takia.


title: M/S Selandia

text: M/S Selandia oli maailman ensimmäinen dieselmoottorikäyttöinen valtamerialus, joka valmistui 1912. Laivan nimi tuli tanskalaisen Själlandin saaren latinankielisestä nimestä. Viime vaiheissaan se oli suomalaisomistuksessa "Tornator"-nimisenä ja ajoi karille Japanissa tammikuussa 1942.


title: M/S Selandia

text: M/S Selandia rakennettiin Burmeister & Wainin telakalla Kööpenhaminassa ja se oli ensimmäinen kolmesta laivasta jotka tanskalainen Det Østasiatiske Kompagni-yhtiö tilasi Skandinavia–Genova–Bangkok-linjalleen. Laiva laskettiin vesille 4. marraskuuta 1911 ja se valmistui 22. helmikuuta 1912. Laivan pituus oli 112,8 metriä, leveys 16,15 metriä, syväys 9,14 metriä, vetoisuus 4 964 bruttorekisteritonnia ja suurin nopeus 11 solmua. Koneina käytettiin kahta 8-sylinteristä 4-tahtista 1 250 hevosvoiman dieselmoottoria. Laivassa ei ollut savupiippua vaan moottorien pakokaasut poistuivat onton etumaston kautta.


title: M/S Selandia

text: Selandia oli yhdistetty rahti- ja matkustajalaiva. Alun perin laivalla oli tilavat hytit 20 ensimmäisen luokan matkustajalle. Miehistön vahvuus oli 39.


title: M/S Selandia

text: Selandia myytiin norjalaisomistukseen 1936 Panamaan ja se sai nimekseen "Norseman". Lokakuussa 1940 se myytiin Suomeen Finland–Amerika Linjen-varustamolle ja laivan uudeksi nimeksi tuli "Tornator".


title: M/S Selandia

text: Tornator lähti 7. maaliskuuta 1941 teräs- ja paperilastissa Petsamon Liinahamarin satamasta Panaman kanavan kautta kohti Japania jonne se saapui 27. toukokuuta. Jatkosodan syttyminen kesäkuun lopulla 1941 esti laivan paluumatkan Suomeen. Se ryhtyi nyt kuljettamaan rahtia Japanin ja Kiinan välillä japanilaisen Yamashita-yhtiön laskuun. Laiva ajoi karille 26. tammikuuta 1942 Omaisakin lähellä Japanin rannikolla ja katkesi neljä päivää myöhemmin 30. tammikuuta kahtia. Miehistö ehti kuitenkin pelastua aluksesta. Tornatorin miehistö jäi Jokohamaan odottaen mahdollisuutta päästä Suomeen. Kymmenen miehistön jäsentä lähti 10. lokakuuta 1942 saksalaisella "Ramses"-aluksella kohti Eurooppaa. Ramses upotettiin 28. marraskuuta Australian pohjoispuolella ja laivan oma miehistö sekä suomalaiset matkustajat joutuivat vankileirille Australiaan. Tornatorin miehistön jäseniä palasi Suomeen vuoden 1945 lopulla mutta kaksi heistä jäi pidemmäksi aikaa asumaan Japaniin.


title: Tachibana

text: Tachibana voi tarkoittaa seuraavia asioita:


title: Valvomisen sunnuntai

text: Valvomisen sunnuntai on kirkkovuoden viimeistä edellinen sunnuntai. Se on viikkoa ennen tuomiosunnuntaita ja kaksi viikkoa ennen uuden kirkkovuoden aloittavaa ensimmäistä adventtisunnuntaita, aikaisinaan 13. ja viimeistään 19. marraskuuta. Tämän sunnuntain sanoma korostaa hengellistä valvomista ja Kristuksen paluun odotusta.


title: Valvomisen sunnuntai

text: Nimitys "valvomisen sunnuntai" tuli Suomen evankelisluterilaisessa kirkossa käyttöön vuoden 1997 evankeliumikirjaehdotuksen mukaisesti vuodesta 2001 alkaen. Aikaisemmin (vuodesta 1958) sen nimenä oli ollut "kirkkovuoden lähinnä viimeinen sunnuntai".


title: Arttu Wiskari

text: Arttu-Pekka Aleksi Wiskari (s. 16. syyskuuta 1984 Espoo) on suomalainen laulaja-lauluntekijä ja ääninäyttelijä. Hänen läpimurtosinglensä oli kesällä 2010 julkaistu ”Mökkitie”.


title: Arttu Wiskari

text: Ennen kaupallista menestystä Wiskari esiintyi yhtyeissä Albron Blues Bulevardi ja The Lucky Street Band. Hänen nykyisen vuonna 2008 perustetun yhtyeensä toinen jäsen on Janne Rintala. Sittemmin yhtyeeseen on liittynyt myös Mikko Vehmala. Yhtyeessä soittavat lisäksi Marko Jansson ja Mika Mäkelä. Festivaalitapahtumissa lavalla on myös taustalaulajia, saksofonisti ja viulisti. Toisinaan Wiskari ja Rintala esiintyvät duona, jolloin Rintala soittaa pianoa.


title: Arttu Wiskari

text: Musiikin tekemisen ohella Wiskari on näytellyt suomalaisissa indie-elokuvissa. Hän on näytellyt Miika Ullakon ohjaamissa elokuvissa "Graffiti meissä" (2006) ja "Mitä meistä tuli" (2009). Jälkimmäisen elokuvan soundtrack sisältää muun muassa Wiskarin ja Rintalan tilaustyönä tekemiä kappaleita. Wiskari oli myös pääosassa vuonna 2018 ensi-iltansa saaneessa "Supermarsu"-elokuvassa. Wiskari on myös ääninäytellyt muun muassa mestari Mantiksen roolin elokuvissa "Kung Fu Panda" ja "Kung Fu Panda 2". Vielä vuonna 2011 Wiskari oli myös töissä RTV-Yhtymän rautakaupassa, mutta on sittemmin luopunut tästä työstä esiintymiskiireiden vuoksi. Lokakuussa 2010 Wiskari perusti oman yrityksen nimeltä AW-Groove, jonka toiminta keskittyy hoitamaan hänen asioitaan musiikin saralla.


title: Arttu Wiskari

text: Wiskari syntyi 16. syyskuuta 1984 Espoossa. Lapsuutensa hän vietti Espoon Haukilahdessa ja on asunut Espoossa koko ikänsä. Nuorena hän pelasi jalkapalloa ja jääkiekkoa. Jääkiekossa hän eteni A-junioreihin saakka. Varusmiespalveluksen Wiskari suoritti Isosaaren linnakkeella ja soittokunnassa.


title: Arttu Wiskari

text: Wiskari kävi musiikkiluokkaa kolmannelta yhdeksänteen luokkaan asti. Hän soitti viulua kahdeksasluokkalaiseksi asti, kunnes soittimeksi vaihtui basso. Hän alkoi laulaa lukioikäisenä.


title: Arttu Wiskari

text: Wiskarin isä on tietokirjailija ja yrityskonsultti Juha Wiskari.


title: Arttu Wiskari

text: Wiskari on naimisissa Pauliina Wiskarin (o.s. Hyöki) kanssa. Heillä on kaksi lasta.


title: Arttu Wiskari

text: Wiskari julkaisi vuonna 2006 omakustannelevyn "In the Heat of the Night", joka nousi yhdysvaltalaisen SoundClickin Blues Cover -listan kärkeen. Levyn tuotti Antti Hyvärinen. Levy sisältää kaksi kappaletta: cover-versiot kappaleista ”In the Heat of the Night” ja ”Ice Cream Man”. Kyseiset kappaleet sekä yhdessä Vanessa Philippin kanssa esitetty ”Up Where We Belong” saivat paljon soittoaikaa Internet-radioissa.


title: Arttu Wiskari

text: Wiskari julkaisi singlen ”Mökkitie” viikkoa ennen juhannusta 2010. Kappale syntyi yhteistyössä Rintalan kanssa. Kappale nousi suosioon muun muassa Radio Suomessa ja SuomiPOPilla sekä keräsi runsaasti huomiota "Big Brotherin" kuudennella tuotantokaudella. Single menestyi hyvin, minkä johdosta Wiskari solmi kolmen levyn levytyssopimuksen Warner Music Finlandin kanssa lokakuussa 2010. Kappale ylsi parhaimmillaan Suomen virallinen singlelistan sijalle 12 viikolla 48. Kappale oli Suomen virallisella latauslistalla kolme viikkoa sijoittuen parhaimmillaan 10:nneksi viikolla 48. Kappaleesta tehtiin myös musiikkivideo, jonka ohjasi Miika Ullakko.


title: Arttu Wiskari

text: Toinen single "Tuntematon potilas" julkaistiin 16. toukokuuta 2011. Kappale oli Suomen virallisella singlelistalla 15 viikkoa sijoittuen parhaimmillaan kolmanneksi viikolla 29. Myös ”Tuntemattomasta potilaasta” kuvattiin musiikkivideo.


title: Arttu Wiskari

text: Wiskarin nimeä kantava esikoisalbumi julkaistiin virallisesti 15. kesäkuuta 2011 mutta oli kuunneltavissa Internetissä musiikkipalvelu Spotifyssa jo kaksi päivää aiemmin. Albumin tuotti Olli Saksa. Albumin kappaleet perustuvat tositarinoihin; esimerkiksi ”Tuntematon potilas” kertoo Alzheimerin tautia sairastavasta vanhuksesta. Kappaleen tarina pohjautuu Wiskarin isoisään, joka kuoli dementiaan. Vesa-Matti Loiri lausuu albumin introssa sanat ”Hyvät naiset ja herrat, Arttu Wiskari yhtyeineen.”


title: Arttu Wiskari

text: Albumi sijoittui ensimmäisellä viikollaan Suomen virallisen listan kolmannelle sijalle. Albumia myytiin kultalevyyn oikeuttavat 10 000 kappaletta kolmessa viikossa. Viikolla 31, seitsemännellä listaviikollaan albumi nousi ensimmäiselle sijalle. Albumi voitti radioiden Kuukauden Levy -äänestyksen kesäkuussa 2011. Albumia myytiin platinalevyyn oikeuttavat 20 000 kappaletta 28. lokakuuta 2011 mennessä.


title: Arttu Wiskari

text: 29. heinäkuuta televisiokanava The Voice julkaisi verkkosivuillaan yksinoikeudella musiikkivideon esikoisalbumin kappaleesta ”Sorateiden sankarit”. Sittemmin video pääsi yleiseen levitykseen. Videon ovat ohjanneet Pete Eklund ja Jaani Kivinen. Videolla esiintyy autourheilija Kimi Räikkönen. ”Sorateiden sankarit” valittiin vuoden 2011 Neste Oil Rally Finlandin viralliseksi kisakappaleeksi.


title: Arttu Wiskari

text: 14. syyskuuta 2011 Wiskari esiintyi Elämä Lapselle -konsertissa Hartwall-areenalla Helsingissä.


title: Arttu Wiskari

text: Syksyllä 2011 Wiskari alkoi pitää "Sorateiden antisankarit" -blogia televisiokanava MTV3:n verkkosivuilla. Blogissaan Wiskari kirjoitti hänen ja Rintalan valmistautumisesta ja osallistumisesta 22. lokakuuta 2011 ajettuun Pohjanmaa-ralliin Seinäjoella. Wiskari ja Rintala ajoivat rallin Toni Gardemeisterin TGS Worldwide -tallin F-ryhmään luokitellulla BMW 325i:llä.


title: Arttu Wiskari

text: Rallista ja siihen liittyvistä tapahtumista kuvattiin dokumentti, joka esitettiin MTV3-kanavalla 25. helmikuuta 2012. Televisiokanava Sub esitti 29. toukokuuta 2011 dokumentin "Arttu Wiskari – rautakaupasta radioaalloille", jossa Wiskari kertoi itsensä ja nykyisen yhtyeensä siihenastisen tarinan.


title: Arttu Wiskari

text: 20. tammikuuta järjestetyssä Emma-gaalassa Wiskari oli ehdolla neljässä eri kategoriassa. Kategoriat olivat Vuoden biisi (”Tuntematon potilas”), Vuoden miessolisti, Vuoden tulokas sekä Yleisöäänestys: vuoden kotimainen artisti. Wiskari jäi gaalassa palkinnoitta.


title: Arttu Wiskari

text: Radioasema Iskelmän 12. helmikuuta järjestämässä Iskelmä Gaalassa Wiskari oli ehdolla seuraavissa kategorioissa: Vuoden miesartisti ja Vuoden tulokas. ”Tuntematon potilas” oli lisäksi ehdolla Vuoden Iskelmäksi. Wiskari valittiin vuoden tulokkaaksi.


title: Arttu Wiskari

text: Keväällä 2012 Wiskari osallistui muutaman muun suomalaisartistin kanssa "Vanhuus rokkaa" -hyväntekeväisyyskonserttikiertueelle, jolla tuettiin seniori- ja vanhustyötä. Hän oli yksi 15. toukokuuta Tampere-talossa järjestetyn SOS-Lapsikylän 50-vuotisjuhlakonsertin esiintyjistä.


title: Arttu Wiskari

text: Wiskarin toinen albumi ilmestyi alkuvuodesta 2013. Samana vuonna hän osallistui leikkimieliseen Top Gear Live -stunttikisaan Helsingin Messukeskuksessa. Toiselta albumilta julkaistiin single "Ikuisesti kahdestaan". Arttu Wiskari osallistui vuonna 2013 Dancing on Ice -ohjelmaan sijoittuen siinä toiseksi.


title: Arttu Wiskari

text: Wiskari alkoi kirjoittaa blogia 4. heinäkuuta 2014 suomalaisessa Blogbook-verkkoportaalissa. Kuuden artikkelin jälkeen blogi hiljeni. Arttu Wiskari oli yksi kolmesta tähtivalmentajasta The Voice Kidsin toisella tuotantokaudella, joka esitettiin televisiossa syksyllä 2014.


title: Arttu Wiskari

text: Arttu Wiskarin kolmas albumi Sirpaleet julkaistiin lokakuussa 2014. Albumilta julkaistiin kaksi singleä, Avaimet käteen sekä Sirpa, jonka musiikkivideota on katsottu YouTubessa yli 3 miljoonaa kertaa. Albumi koostuu kymmenestä kappaleesta.


title: Arttu Wiskari

text: Syksyllä 2016 Wiskari esiintyi televisiosarjassa "Tähdet, tähdet". Neljäs albumi IV julkaistiin marraskuussa 2016. Taiteilija kuvaa sen olevan tunnelmiltaan yllättävän samankaltainen kuin ensimmäinen albumi.


title: Arttu Wiskari

text: Wiskari ilmoitti joulukuussa 2016 saaneensa elokuvaroolin vuoden 2018 talvella ensi-iltansa saavan Joona Tenan ohjaamassa ja tuotantoyhtiö Yellow Film & TV:n tuottamassa Supermarsu-nimisessä lastenelokuvassa. Hän näyttelee elokuvassa pääroolihahmon isäpuolta.


title: Arttu Wiskari

text: Keväällä 2018 Wiskari osallistui Vain elämää -televisiosarjan kahdeksannelle tuotantokaudelle.


title: Arttu Wiskari

text: Ilta-Sanomien Kirsikka Kiviniemi kirjoitti 15. kesäkuuta 2011 ilmestyneessä lehdessä, että Wiskarissa on äänellisesti seuraavasti ”sukulaisuutta Samuli Edelmannin ja musiikillista A.P. Sarjannon kanssa.” Hän rinnasti Wiskarin myös muun muassa Anssi Kelaan.


title: Arttu Wiskari

text: "Arttu Wiskari – rautakaupasta radioaalloille" -dokumenttissa Warner Music Finlandin tuotantojohtaja Asko Kallonen vertasi yhtyeen lauluja Juha Vainion ja Gösta Sundqvistin tuotantoon.


title: Arttu Wiskari

text: Rintala on kertonut vuonna 2010 nimeään kantavan yhtyeen saaneen vaikutteita Juha Vainiolta, Irwin Goodmanilta ja Leevi and the Leavingsiltä. Wiskari puolestaan kertoi heidän musiikkinsa sisältävän paljon myös ”Kolmas Nainen -tyyppisiä ratkaisuja” sekä ”paljon omaa sanoituksissa”. Wiskari nimesi vuonna 2011 omiksi ulkomaisiksi esikuvikseen bluesartistit Ray Charlesin, B. B. Kingin sekä Chuck Berryn.


title: Arttu Wiskari

text: Wiskari ja Rintala tapasivat asepalveluksessa vuonna 2004. Puolustusvoimista päästyään he eivät nähneet toisiaan pariin vuoteen ennen kuin rupesivat esiintymään hautajaisissa soittaen omaisten toivemusiikkia. He perustivat nykyisen yhtyeen rautakaupan kellarissa syksyllä 2008. Nykyisin yhtyeen muodostavat


title: Arttu Wiskari

text: Wiskari on lisäksi mukana Pasa-yhtyeen ”Outolintu”-kappaleen musiikkivideolla, joka julkaistiin 3. tammikuuta 2012.


title: Kivikauden kylä

text: Saarijärven Kivikauden kylä on museoalue, joka sijaitsee Saarijärven Summassaaressa, Keski-Suomessa. Kylä esittelee kivikauden elämää luonnollista kokoa olevien rakennusennallistusten, kivikautisten esineiden kopioiden ja ennallistusten avulla. Kylä on rakennettu luomaan vaikutelma, että kivikauden ihmiset ovat juuri lähteneet kylästä. Nuotiot ovat jääneet savuamaan ja aseet, työkalut sekä astiat ovat siinä, missä niitä on viimeksi tarvittu. Opastus hoidetaan äänitallenteilla. Tallenne sekä kertoo sekä reitin että taustoittaa kohteita. Alueen esineisiin saa koskea, joidenkin toimivuutta voi jopa kokeilla.


title: Kivikauden kylä

text: Summassaaren rannassa sijaitseva ns. Summasen kylä on osa kokonaisuutta. Kansatieteellisen tiedon pohjalta rakennettu ansapolku esittelee kiinteitä pyyntilaitteita (Muurimäki 2007). Ansapolun takana on "Yläkylä", jossa esitellään Suomen ja naapurimaiden kivikautisten pyyntikulttuurien rakennusennallistuksia ilman, että tarkoitus olisi luoda vaikutelmaa "elävästä" kylästä. Kioskialueelta on mahdollista muun muassa kokeilla kivikirvestä ja meloa yksipuisella ruuhella. Kioskialueelta ähtee myös muinaispolku, joka on ohjattu aitojen muinaisjäännösten vieritse. Kulkija voi nähdä muun muassa laajan pyyntikuoppajärjestelmän, varhaisrautakautisen asuinpaikan ja paistokuopan sekä kivikautisen talonpohjan. Muinaispolun varteen on rakennettu ulos luontoon museonäyttelyiden kaltaisia pienoisnäyttelyitä maastoon pystytetyille seinäkkeille. Suksia ja rekiä esitellään myös täyskokoisten ennallistusten avulla näyttelykatoksessa. Näyttelyt kertovat muun muassa suomalaisten alkuperästä, ilmastohistoriasta jääkauden jälkeen ja esihistoriallisista rakennuksista. Muinaispolku huomioon ottaen kylän käytössä oleva alue on 26 hehtaaria.


title: Kivikauden kylä

text: Saarijärven Kivikauden kylä aloitti toimintansa kesällä 1980. Se oli ensimmäinen rakennusennallistuksiin perustuva esihistoriallista aikaa esittelevä kohde Suomessa. Samalla se oli ensimmäinen kivikauden pyyntikulttuuria esittelevä kohde Pohjoismaissa.


title: Kivikauden kylä

text: Ajatuksen kivikauden kylän perustamisesta Saarijärven Summassaareen oli esittänyt seutukaava-arkkitehti Risto Vuolle-Apiala. Saarelta tunnettiin jo tuolloin runsaasti kivikauden jäänteitä. Saarijärven kunnan päättäjät suhtautuivat asiaan myötämielisesti. Mukaan tuli myös kahvilatoiminnan järjestäjänä Rantasipihotellit. Saarijärven kaupungin matkailulautakunta ryhtyi vetämään hanketta. Asiantuntijoiksi saatiin tutkija Mirja Miettinen Museovirastosta ja amanuenssi Janne Vilkuna Keski-Suomen museosta. Käytännön suunnittelutyöstä ja rakennustöiden valvonnasta vastasi arkeologien opiskelija, fil. yo. Simo Vanhatalo. Kylään rakennettiin kuusi rakennusennallistusta, joiden malli olivat peräisin Suomesta ja lähialueilta sekä ansapolku. Kylässä oli mahdollista meloa yhdestä puusta veistetyllä ruuhella ja kokeilla kivikirvestä..


title: Kivikauden kylä

text: Saarijärvelle perustettiin ammatillisesti hoidettu museo vuonna 1986, jonka johtoon tuli fil. kand. Kari Kotilainen. Kivikauden kylä siirrettiin matkailulautakunnalta museon osastoksi. Arkeologi Eero Muurimäki aloitti Kivikauden kylän suunnittelusta vastaavana osavuotisena arkeologina vuonna 1989 ja on jatkanut siitä lähtien.


title: Kivikauden kylä

text: Ensimmäinen kylä oli aikansa käsitysten mukaisesti pieni ja vaatimaton. Uudet 1980-luvun löydöt muuttivat kuvaa kivikaudesta. Evijärven Isokankaan yli 20 m läpimittaiset asumuspainanteet ja Porin Tuorsniemen lähes 2 km pitkä hyljeverkko kertoivat, että kivikaudella asuttiin myös suurikokoisissa asumuksissa ja suhteellisen suurissa yhteisöissä. Evijärven talonpohjat, jotka tarjosivat vain laajan pyöreän tai soikean pohjan rakennusennallistusten pohjaksi toimivat rakennusennallistusten malleina. Mudoltaan ne olivat jurttamaisia, mutta suurempia.


title: Kivikauden kylä

text: Summassaarikin paljasti lisää muinaisuutta Museoviraston kaivauksissa ja inventoinneissa. Saarelta löytyi 1990-luvun alkupuolella muun muassa kivikautisten rakennusten pohjia ja laaja pyyntikuoppaverkosto. Kylää laajennettiin viemällä 2 km mittainen opastauluin varustettu muinaispolku useiden kohteiden kautta. Muinaispolun varrelle on rakennettu pienoisnäyttelyitä eri aiheista, muun muassa esihistoriallisista rakennuksista, rekien, suksien ja veneiden varhaisimmasta historiasta sekä suomalaisten alkuperästä eri tieteenalojen pohjalta.


title: Kivikauden kylä

text: 2000-luvun vaihteessa kaivettiin Summassaaressa Rusavierron ja Uimarannan asuinpaikoilla Sirpa Leskisen johdolla. Rusavierron asuinpaikalta n. 800 m etäisyydellä Kivikauden kylästä paljastui eräs parhaiten säilyneistä kivikautisen rakennuksen pohjista, kooltaan 8 x 12 m. Asumus oli ollut pohjaltaan suorakaiteen muotoinen ja ajoittuu n. vuoteen 2200 eaa. Uimarannan asuinpaikalta n. 300 m etäisyydellä kivikauden kylästä löytyi jäänteitä vuoden 3000 eaa. vaiheille ajoittuvasta paalurakenteisesta kivikauden asumuksesta. Rakenteeltaan se on ilmeisesti ollut muunnelma Suomen varhaisimmasta kivikautisen rakennuksen ennallistuksesta, Räisälän kodasta. Rusavierron ja Uimarannan rakennukset ennallistettiin kaivausta seuraavina kesinä Kivikauden kylään Sirpa Leskisen johdolla. Uimarannan ja Rusavierron talot rakennettiin ranta-alueelle. Jurttamaiset ennallistukset purettiin. Rannan kylää ryhdyttiin kutsumaan Summasen kyläksi, koska ne perustuivat Summassaaren "omiin" muinaisjäänteisiin.


title: Kivikauden kylä

text: Kokeellisen arkeologian asiantuntijat ovat lähes vuosittain esitelleet esihistoriallisten esineiden ja välineiden valmistusta. Vuosina 2009 ja 2010 kylässä esiintyi arkeologian harrastajien Kuttelo-ryhmä. Kylässä on järjestetty ruukkujen polttokokeilu sekä muinaisrekien tutkimuskokeilu yhteistyössä Timo Kuokkasen ja Turun maakuntamuseon kanssa. Kylään on valmistettu muun muassa nahkavene kalliomaalausten innoittamana. Vuosina 1987–1988 yleisö saattoi seurata tutkimuskaivauksia ja syksyllä 1999 sekä 2000 ryhmillä oli tilaisuus tutustua Rusavierron kaivauksiin.


title: Kivikauden kylä

text: 1990-luvun lopulla kylä oli monien tilaisuuksien ja leirien järjestämispaikka–kylässä on muun muassa ollut Four Winds -tapahtuma, Lomé-leiri sekä Rumpu kutsuu -tapahtuma. Lapsille ja nuorille valmistettiin oma toiminnallinen kylä 1998, jossa asiantuntevan oppaan johdolla ryhmä eli hetken kivikaudella valmistaen välineitä, tekniikoihin tutustuen ja saalistaen. Ryhmille järjestää edelleen seikkailuja myös yksityinen yrittäjä.


title: Kivikauden kylä

text: Kohteen varsinainen avoinnapito ulkoistettiin Saarijärven Eräpalvelulle vuodesta 2002 lähtien vuoteen 2008 saakka. Vuodesta 2009 lähtien kesäkauden avoinnapidosta on vastannut Saarijärven Pullistus ry – Saarijärven museon vastuulla on edelleen kohteen arkeologisen kokonaisuuden rakennusten, rakenteiden sekö näyttelyiden ylläpito ja kehittäminen. Jo 2000-luvun alusta ohjelmapalveluista opastettuine retkineen ja leirikouluineen on vastannut Saarijärven Eräpalvelut.


title: Kivikauden kylä

text: Kävijöitä on kohteessa ollut vuoteen 2009 mennessä yhteensä 250 000. Aivan kylän alkutaipaleella ja myös 1990-luvun jälkipuoliskolla ovat kävijämäärät ylittäneet 10 000 vuosikävijän rajan. Ohjelmapalveluiden kautta kävijöitä on nykyään myös talvikaudella. Merkittävä kävijäryhmä on koululaiset keväin ja syksyisin – heitä kylässä on käynyt noin 30 000.


title: Kivikauden kylä

text: Kivikauden kylän ominta aluetta on arkeologian uusien tulosten nopea popularisointi, yleisölle kansantajuisesti välittäminen – tämä tapahtuu esisijaisesti todelliseen mittakaavaan ennallistetun kylän ja sen välineistön sekä esineistön kautta.


title: Jukka Sinisalo

text: Jukka Sinisalo (s. 21. toukokuuta 1982 Jyväskylä) on suomalainen jalkapalloilija, joka edustaa Veikkausliigassa pelaavaa HIFK:ta. Pelipaikaltaan hän on keskuspuolustaja.


title: Jukka Sinisalo

text: Sinisalo on Jyväskylän Seudun Palloseuran ja Jyväskylän Jalkapalloklubin kasvatti. JJK:sta hän siirtyi VG-62:n kautta Turkuun ja FC Interiin. Interin riveissä hän teki myös debyyttinsä Veikkausliigassa. Interissä hän pelasi vuodet 2003–2006. Vuonna 2008 hän palasi takaisin synnyninseuduilleen seuraansa JJK:hon.


title: Jukka Sinisalo

text: Vuoden 2014 alussa Sinisalo teki sopimuksen tuolloin Ykköstä pelanneen helsinkiläisen HIFK:n kanssa. HIFK:ssa Sinisalo oli yksi joukkueen avainpelaajia kaudella 2014, jonka päätteeksi HIFK nousi Veikkausliigaan.


title: Jukka Sinisalo

text: Sinisalo on johtajaluonne ja tekee esimerkillään kanssapelaajista parempia pelaajia. Hänen kokemuksensa on myös arvokas lisä joukkueelle.


title: Jukka Sinisalo

text: Jalkapallon ulkopuolella Sinisalo opiskelee hyvinvointiteknologiaa ja on perheenisä.


title: Antto Tapaninen

text: Antto Tapaninen (s. 16. kesäkuuta 1989 Jyväskylä) on suomalainen jalkapalloilija, joka edustaa kaudella 2018 Veikkausliigassa pelaavaa Turun Palloseuraa. Pelipaikaltaan hän on keskuspuolustaja, mutta hän on pelannut myös oikeana laitapuolustajana.


title: Antto Tapaninen

text: Tapaninen aloitti Veikkausliigauransa JJK:ssa kaudella 2009. Tapaninen on kärsinyt uransa aikana vakavista loukkaantumisista ja päätti siirtyä kaudeksi 2013 Kakkosessa pelanneeseen Mikkelin Palloilijoihin hakemaan uutta nostetta uralleen. Tavoite toteutui, sillä Tapaninen oli päävalmentaja Tibor Gruborovicsin luottopelaaja ja valittiin lohkossaan toiseksi tulleen joukkueen parhaaksi pelaajaksi. Kaudeksi 2014 hän palasi JJK:n riveihin ja hänen sopimustaan jatkettiin myöhemmin vuoteen 2016 asti ja edelleen kaudelle 2017. Kaikkiaan Tapaninen on pelannut syksyyn 2017 mennessä Veikkausliigaa viisi kautta ja kaikkiaan 62 ottelua.


title: Antto Tapaninen

text: Kaudeksi 2018 Tapaninen siirtyi Turun Palloseuraan.


title: Kalle Multanen

text: Kalle Multanen (s. 7. huhtikuuta 1989 Viiala) on suomalainen jalkapalloilija, joka edustaa Ykkösessä pelaavaa KTP:tä. Hän on pelipaikaltaan hyökkääjä.


title: Kalle Multanen

text: Multanen aloitti jalkapallon Viialan Peli-Veikoissa. Hän pelasi juniorina myös Valkeakosken Hakassa. Multanen teki ensiesiintymisensä Veikkausliigassa 30. kesäkuuta 2008 ottelussa IFK Mariehamnia vastaan. Hän edusti Hakaa kausina 2008–2011, esiintyen 28 sarjaottelussa ja tehden niissä neljä maalia. Multanen pelasi paljon myös seuran yhteistyöjoukkueissa Salon Palloilijoissa, Valkeakosken Koskenpojissa, Porin Palloilijoissa sekä Lohjan Pallossa.


title: Kalle Multanen

text: Kaudella 2012 Multanen oli Kakkosen paras maalintekijä Tampereen Ilveksen riveissä 25 maalillaan, auttaen joukkuetta nousemaan Ykköseen vuodeksi 2013. Hänet valittiin Ykkösen kesäkuun pelaajaksi kaudella 2013.


title: Kalle Multanen

text: Multanen solmi vuoden pituisen pelaajasopimuksen Veikkausliigassa pelaavan FC Lahden kanssa kaudeksi 2016. Sopimus sisältää option yhdestä lisävuodesta.


title: Vares – Uhkapelimerkki

text: Vares – Uhkapelimerkki on 16. maaliskuuta 2012 ensi-iltansa saanut suomalainen elokuva, jonka ohjasi Lauri Törhönen. Elokuvan pääosassa nähdään Antti Reini. Elokuva sai murska-arvostelut. Esko Rautakorpi Ylestä hämmästelee elokuvan epäloogisuutta ja muutenkin kehnosti toteutettua kokonaisuutta.


title: Vares – Uhkapelimerkki

text: Elokuva julkaistiin DVD:lle ja Blu-raylle 15. lokakuuta 2012.


title: Vares – Uhkapelimerkki

text: Jussi Vares rakastuu salaperäiseen kaunottareen Sole Sulaveteen vain menettääkseen tämän kammottavalla tavalla. Murhan tutkimukset polkevat paikallaan, kunnes Vares erehtyy ottamaan selvitettäväkseen toimittaja Ruuhion saamien sekavien ilmiantokirjeiden taustoja. Palkkamurhaaja Stahanov ottaa vastaan merkillisen toimeksiannon Turun suunnalta. Solen veli yllättää vaimonsa intiimissä tilanteessa väärän miehen seurassa ja lähtee epätoivoiselle odysseialle musta kollikissa kassissaan. Jäljet johtavat oudon tuttuihin henkilöihin, eikä uusilta kuolemantapauksilta vältytä. Lopuksi kuitenkin tarinan langat solmiutuvat yhteen, ja silmukka kiristyy kaikkien aikojen puhalluksen ympärillä.


title: Varsinais-Suomen Yrittäjät

text: Varsinais-Suomen Yrittäjät on varsinaissuomalaisten yrittäjien maakunnallinen edunvalvonta- ja palvelujärjestö. Se on yksi Suomen Yrittäjien, elinkeinoelämän suurimman etujärjestön, 21 aluejärjestöstä. Varsinais-Suomen Yrittäjissä on noin 8500 yrittäjäjäsentä. Varsinais-Suomen Yrittäjillä on 35 paikallisyhdistystä, jotka työskentelevät kunnallisen elinkeinopolitiikan kehittäjinä ja kuntatason yhteistyön rakentajina. Varsinais-Suomen Yrittäjien puheenjohtaja on yrittäjä Jyrki Hakkarainen ja toimitusjohtaja Hanna Munter. Aluejärjestön toimisto sijaitsee Turussa Linja-autoaseman vieressä Brahenkadulla.


title: Varsinais-Suomen Yrittäjät

text: Varsinais-Suomen Yrittäjät tarjoaa jäsenilleen tiedotusta, neuvontaa, tapahtumia ja koulutusta sekä yhteistyökumppaneiden etuja. Yrittäjien edunvalvonta nähdään usein tärkeäksi syyksi liittyä yrittäjäjärjestöön. Varsinais-Suomen yrittäjät järjestää vuosittain lukuisia tapahtumia, mm. lähes tuhannen osallistujan Yrittäjägaalan, jossa palkitaan ansioituneita yrittäjiä. Lisäksi Varsinais-Suomen Yrittäjät julkaisee jäsenilleen Varsinais-Suomen Yrittäjä -lehteä.


title: Varsinais-Suomen Yrittäjät

text: Varsinais-Suomen Yrittäjänuorten verkosto kokoaa yhteen yrittäjähenkisiä, aktiivisia ihmisiä, joilla on halua olla vaikuttamassa nuorten yrittäjien toimintaympäristön kehittämiseen. Verkoston jäsenet ovat nuoria yrittäjiä tai yrittäjinä nuoria, mahdollisesti yrittäjäksi ryhtymistä harkitsevia, opiskelijoita tai tulevat kenties tulevaisuudessa perimään yrittäjyyden vanhemmiltaan.


title: Varsinais-Suomen Yrittäjät

text: Varsinais-Suomen Yrittäjät muodostuu 35 paikallisyhdistyksestä:


title: Varsinais-Suomen Yrittäjät

text: Järjestöllä on lisäksi nuorten yrittäjien oma verkostonsa Varsinais-Suomen Nuoret Yrittäjät.


title: Varsinais-Suomen Yrittäjät

text: Vuonna 1977 syntyi SYKL eli Suomen Yrittäjäin Keskusliitto vahvistamaan useiden järjestöjen yhteistyötä Suomessa. Varsinais-Suomesta silloin puuttui maakunnallinen yrittäjäjärjestö. Yläneeltä tammikuussa 1978 lähetetty viesti kokosi hajallaan olevat paikallisyhdistykset yhteiseen neuvonpitoon, ja niin kutsu uuden aluejärjestön perustamiseen toimitettiin. Uudenkaupungin perustamiskokouksessa 1.4.1978 päätettiin perustaa Varsinais-Suomen Yrittäjät, jonka kotipaikka on maakunnan keskus eli Turku.


title: Varsinais-Suomen Yrittäjät

text: Yhdeksästä perustamisyhdistyksestä ja 1000 jäsenestä järjestö on kasvanut koko maakunnan kattavaksi ja jäsenmäärä noussut yli 8000:een. Yritysympäristössä, yrittäjyydessä ja asenteissa yrittäjyyteen on tapahtunut huikea muutos. Yrittäjyyden arvostus on nykyisin korkeammalla kuin koskaan ennen. Myös yrittäjäjärjestö etenee hyvässä myötätuulessa. Kaikki ei vielä ole valmista, vaan työtä riittää edelleen. Olosuhteet muuttuvat, mutta yrittäjät tuntevat tekevänsä työnsä arvostettuina ja tärkeänä osana Varsinais-Suomea.


title: Varsinais-Suomen Yrittäjät

text: Valtakunnalliset Yrittäjäpäivät vietettiin ensi kertaa Turussa vuonna 1979, jolloin mukana oli 800 yrittäjää eri puolita Suomea. Sen jälkeen niitä on vietetty Turussa vuosina 1996 ja 2010. Lamavuosina 1991-92 luotiin alueellinen konkurssien torjunnan kriisiryhmä ja "Yrittäjän pelastusrengas" laman seurauksista kärsiville yrittäjille. Vuonna 1994 Varsinais-Suomen Yrittäjät nousi SYKL:n suurimmaksi aluejärjestöksi 39 paikallisyhdiksellä ja 3600 jäsenyrityksellä. Aktiviteetit ja panostukset yrittäjän hyvinvoinnin ja jaksamisen parantamiseen alkoivat toden teolla 90-luvun puolivälissä. SYKL ja Pienteollisuuden keskusliitto yhdistyvät ja Suomen Yrittäjät syntyi vuonna 1996. Varsinais-Suomalaisten Yrittäjänuorten verkosto syntyi vuonna 1997. 2000-luvun alussa yritysten sukupolvenvaihdosasiat nousivat huomion kohteeksi sekä yhteistyö kuntien, yrittäjien ja oppilaitosten välillä alkoi kehittyä, kun kunnissa tehtiin elinkeino- ja yrittäjyysstrategioita. Vuonna 2005 Suomen Yrittäjien ja Finnveran laatupalkinto jaettiin Varsinais-Suomen Yrittäjille. Varsinais-Suomen Yrittäjät järjesti yhdessä Suomen Yrittäjien kanssa Valtakunnalliset Yrittäjäpäivät Turussa lokakuussa 2010.


title: Varsinais-Suomen Yrittäjät

text: Keväällä 2013 Varsinais-Suomen Yrittäjät järjesti yhdessä kattojärjestö Suomen Yrittäjien kanssa valtakunnallisen nuorten yrittäjien verkostoitumistapahtuman GeTTogetherin. Vuoden 2018 Valtakunnalliset Yrittäjäpäivät järjestetään jälleen Turussa lokakuussa. Varsinais-Suomen Yrittäjien ja Suomen Yrittäjien järjestämään tapahtumaan odotetaan yli 2000 osallistujaa ympäri Suomen.


title: Vares – Pimeyden tango

text: Vares – Pimeyden tango on 5. lokakuuta 2012 ensi-iltansa saanut suomalainen jännityselokuva, jonka ohjasi Lauri Törhönen. Se on osa elokuvasarjaa, joka perustuu Reijo Mäen "Vares"-kirjoihin. Elokuvan pääosassa Jussi Vareksena esiintyy Antti Reini.


title: Vares – Pimeyden tango

text: Elokuva ilmestyi DVD:lle ja Blu-raylle 12. joulukuuta 2012.


title: Urokanaasi

text:
Urokanaasi eli urokanaattihydrataasi on entsyymi, joka osallistuu histidiiniaminohapon aineenvaihduntaan. Se katalysoi imidatsolonipropionihapon muodostumista urokaanihaposta. Urokanaasia esiintyy useilla bakteereilla, nisäkkäiden maksassa sekä valkoapilassa.
Urokanaasin entsyyminumero on EC 4.2.1.49 ja CAS-numero 9014-58-8.


title: Urokanaasi

text: Urokanaasin toiminnassa NAD-molekyylillä on tavallisuudesta poikkeava rooli, sillä se toimii prosteettisenä ryhmänä ja elektrofiilinä, eikä pelkisty. Elektrofiilina toimii NAD:n nikotiiniamidiryhmä. Reaktiossa urokaanihappoon liittyy vesimolekyyli, jonka jälkeen tapahtuu toisiintuminen ja muodostuu hydroksi-imidatsolyylipropionaatti, joka muuntuu tautomeerikseen imidatsolonipropionihapoksi.


title: Urokanaasi

text: Urokanaasin puute on hyvin harvinainen autosomien välityksellä periytyvä resessiivinen sairaus. Sairaudessa urikaanihapon eritys virtsaan on voimistunutta. Urokanaasin puute aiheuttaa henkistä kehittymättömyyttä.


title: Tachibana Ginchiyo

text: Tachibana Ginchiyo (, 23. syyskuuta 1569 – 30. marraskuuta 1602) oli japanilaisen Tachibana-klaanin johtaja. Hän oli Ōtomo-klaania palvelleen Tachibana Dōsetsun tytär, ja seurasi tätä klaanin johtoon, koska Dōsetsulla ei ollut yhtään poikia. Ginchiyo avioitui myöhemmin Tachibana Muneshigen kanssa, ja siirsi miehelleen klaanin johtajuuden. Hän itse alkoi nunnaksi.


title: Tachibana Ginchiyo

text: Vuonna 1600 edesmenneen Toyotomi Hideyoshin nimittämässä sijaishallitsijoiden neuvostossa syntyi erimielisyyksiä, ja Japanin daimiot jakaantuivat kahteen leiriin Ishida Mitsunarin ja Tokugawa Ieyasun ympärille. Muneshige siirtyi Mitsunarin palvelukseen. Osapuolet kohtasivat Sekigaharan taistelussa, joka päättyi Ieyasun voittoon ja Mitsunarin teloitukseen. Muneshige ei itse ollut osallistunut taisteluun, koska oli samana päivänä valtaamassa Otsun linnaa Kyōgoku Takatsugulta.


title: Tachibana Ginchiyo

text: Taistelun päätyttyä daimiot Kuroda Yoshitaka, Nabeshima Katsushige ja Katō Kiyomasa lähetettiin valtaamaan Kyūshū Ieyasulle. Myös Tachibana-klaanin hallitsema Yanagawan linna joutui hyökkäysten kohteeksi, mutta sen puolustukset kestivät. Linnan puolustamiseen osallistuivat sotilaiden lisäksi Ginchiyon, aseistamat nunnat.


title: Albert Memorial

text: Albert Memorial on suurikokoinen muistomerkki Lontoon Kensington Gardens -puistossa, vastapäätä Royal Albert Hallia. Se on omistettu kuningatar Viktorian varhain kuolleelle puolisolle, prinssi Albertille. Muistomerkin suunnitteli kuningattaren pyynnöstä arkkitehti George Gilbert Scott ja se paljastettiin vuonna 1872.


title: Albert Memorial

text: Albert Memorialissa Albertin kultaisen patsaan ylle on sijoitettu uusgoottilaista tyyliä edustava katos, jonka piikkimäinen torni tekee muistomerkistä 54 metriä korkean. Albert Memorial kuuluu Lontoon keskeisiin nähtävyyksiin.


title: Yanagawa

text: Yanagawa () on Japanin kaupunki Kyūshūn saarella Fukuokan prefektuurissa. Se sijaitsee prefektuurin eteläosassa Ariakenmeren rannalla Sagan kaakkois- ja Kurumen lounaispuolella. Yanagawassa on 67 490 asukasta (vuonna 2017) ja sen pinta-ala on 77,15 neliökilometriä.


title: Yanagawa

text: Yanagawa on rakentunut Ariakenmeren täyttömaalle, jota halkovat lukuisat kasteluun käytetyt kanavat. Kaupunki tunnetaankin laajasta kanavaverkostostaan, jota voi kierrellä niin sanotuilla "donkobune"-veneillä. Yanagawan kanavista kertoo muun muassa Hayao Miyazakin tuottama ja Isao Takahatan ohjaama dokumentti "Yanagawa horiwari monogatari". Runoilija Hakushū Kitahara syntyi Yanagawassa.


title: Yanagawa

text: Kaupunkioikeudet Yanagawa sai vuonna 1952. Kaupunkia palvelee Nishitetsun Tenjin–Ōmuta-linja.


title: Mona Seefried

text:
Mona Seefried (s. 30. maaliskuuta 1957, Wien) on itävaltalainen näyttelijä. Seefried on opiskellut laulua ja klassista tanssia. Hän on näytellyt vuodesta 2005 Lemmen viemää -sarjassa Charlotte Saalfeldia.
Mona Seefriedin äiti oli oopperalaulaja Irmgard Seefried.


title: Vergiliuksen hauta

text: Vergiliuksen hauta on Napolin lähellä sijaitseva antiikin Rooman aikainen kolumbaario eli uurnaholvi, johon runoilija Vergilius on perimätiedon mukaan haudattu. Donatuksen kirjoittaman elämäkerran mukaan Vergilius oli toivonut tulevansa haudatuksi Napoliin, missä hän vietti pitkiä aikoja elämästään. Uurnaholvi on neliön muotoinen huone, jossa on tynnyriholvikatto. Sisäseinissä on paikka kymmenelle uurnalle. 1500-luvun vierailijoiden kuvausten mukaan kammiossa on ollut marmorinen koroke, jolla seisoi yhdeksän pienen marmoripilarin tukema tuhkauurna. Se on nyttemmin kadonnut, ja sen kohtalosta on erilaisia tarinoita. Nykyisin uurnaholvissa on pienehkö ja melko uusi mutta silti huonokuntoinen kolmijalkainen uhrijalusta, jonka tyyppisiä on aikoinaan omistettu Apollolle. 1900-luvun alussa tehtyjen tutkimusten mukaan kammio on ollut ulkopuolelta päällystetty travertiinilla, ja siellä on ollut alkujaan vain neljä uurnan paikkaa.


title: Vergiliuksen hauta

text:
Vergilius kuoli Brundusiumissa mutta toivoi että hänen ruumiinsa tuotaisiin Napoliin.
Nykyisin ei pidetä varmana, että Vergilius on haudattu juuri tänne, mutta ainakin hän asui lähiseudulla ja hauta on samalta ajalta. Samaan puistoon on haudattu 1800-luvun romanttinen runoilija Giacomo Leopardi. Ensimmäisellä vuosisadalla elänyt varakas runoilija Silius Italicus kunnioitti Vergiliusta suuresti, ja huomatessaan haudan olevan huonossa kunnossa, hän osti sen, kunnosti ja kunnioitti runoilijan muistoa järjestämällä sinne pyhiinvaelluksia. Hautapaikasta tuli suosittu käyntikohde vuosisatojen ajaksi; siellä kävivät niin Francesco Petrarca kuin Giovanni Boccacciokin. Ovensuussa sanotaan kasvaneen alusta asti laakeripuun. Petrarca istutti 1300-luvulla sinne uuden puun, joka kasvoi vielä runoilija Jacopo Sannazaron (1458–1530) käydessä paikalla. Ihailijat repivät puusta oksia, yksi vietiin Fredrik II Suurelle, mutta 1800-luvulla puu kuihtui liian innokkaaseen matkamuistojen keräilyyn.


title: Vergiliuksen hauta

text:
Hautakammion alapuolella on yksi sisäänkäynti "Crypta Neapolitana" -nimiseen 700 metriä pitkään tunneliin, joka on osa Augustuksen rakennuttamaa maanalaista verkostoa, joka yhdistää Napolin Pozzuoliin.
1400-luvulla tunnelin sisäänkäynnin pohjaa kaivettiin alemmaksi. Muutostöiden jälkeen kammio on 11 metriä katutason yläpuolella. Nykyisin paikkaa ympäröi puisto, jonka rakennustöiden yhteydessä vanha polku suljettiin, kammiolle rakennettiin portaat ja kasvillisuutta raivattiin.


title: Vergiliuksen hauta

text: Monet romantiikan ajan taiteilijat maalasivat Vergiliuksen hautaa esittäviä tauluja. Ranskalaisen Jean-François Robertin työ on New Yorkin Metropolitan Museum of Artissa.


title: Vergiliuksen hauta

text: Vergiliuksen hauta on myös englantilaisen taidemaalari Joseph Wrightin töissä toistuva aihe. Wright kävi paikalla vuonna 1774 ja maalasi aiheesta seitsemän taulua vuosina 1778-1785. Useimmissa hautakammio on esitetty yön valaistuksessa. Maalauksissa näkyy, miten kammio on osaksi raunioitunut, ja kasvillisuus on ylikasvanutta. Pimeyden ja epävarmuuden kuvaamisessa on nähty yhteyksiä sekä antiikin roomaan että maalauksen tekoaikana ajankohtaiseen valistusaikaan.


title: Vergiliuksen hauta

text: Wright lähetti yhden maalauksista lahjaksi runoilija William Hayleylle, joka vastalahjaksi kirjoitti ylistävän runon "Oodi Joseph Wrightlle Detbystä".


title: Al-Hakam II

text: Al-Hakam II (al-Ḥakam II ibn ʿAbd al-Raḥmān III) (13. tammikuuta 915 – 16. lokakuuta 976) oli toinen Córdoban kalifi al-Andalusissa, maurien hallitsemalla Iberian niemimaalla. Hän oli Abd ar-Rahman III:n poika ja seuraaja vuodesta 961 kuolemaansa asti vuonna 976.


title: Al-Hakam II

text: Al-Hakam II nousi kalifaatin johtoon isänsä Abd ar-Rahman III:n kuollessa 961. Hän saavutti Pohjois-Iberiassa olevien kristittyjen valtakuntien kanssa rauhan, ja käytti vakautta hyväkseen kehittääkseen maataloutta uusien kastelukanavien rakentamisella. Taloudellista kehitystä tuettiin katuja laajentamalla ja kauppatoreja rakentamalla.


title: Al-Hakam II

text: Hän oli kiinnostunut kirjoista ja tiedosta, ja hän kokosi valtavan, 400 000 nidettä käsittävän kirjaston (joka ryöstettiin Córdoban berberipiirityksessä vuonna 1100). Hän jopa lähetti asiamiehiään ostamaan kirjojen 'ensipainoksia' muslimien idästä, esimerkiksi Abu al-Faraj al-Isfahanin teoksen Kitab al-Aghanin ("Laulujen kirja").


title: Al-Hakam II

text: Al-Hakamin valtakauden aikana lukuisia teoksia käännettiin latinasta ja kreikasta arabian kieleen. Hän muodosti arabimuslimien ja mozarabialaisten sekakomitean kääntämistä varten.


title: Al-Hakam II

text: Kalifi laajennutti Córdoban tärkeintä moskeijaa, Mezquitaa, ja hänen aikanaan (vuonna 976) Madinat al-Zahra, kuninkaallinen residenssi, valmistui. Sen rakennustyöt oli aloittanyt Abd ar-Rahman 40 vuotta aikaisemmin.


title: Al-Hakam II

text: Myös kuuluisa lääkäri, tiedemies ja kirurgi Abu al-Qasim eli Abulcasis toimi al-Hakamin hovissa.


title: Al-Hakam II

text: Samalla kun berberivisiiri al-Mushafin vastuu sisäisestä hallinnosta kasvoi, kenraali Ghalib nousi hiljalleen armeijan johtajaksi. Ghalibin ongelmina oli viimeisten normannihyökkäysten torjuminen vuosina 966 ja 971, sekä kamppailu ziridejä ja fatimideja vastaan Pohjois-Marokossa. Fatimidit lyötiin Marokossa 974, ja al-Hakam II pystyi säilyttämään kalifaatin johtavan aseman kristityissä Navarran, Kastilian ja Léonin valtioissa.


title: Al-Hakam II

text: Nuoruudessaan kalifi näyttää olleen homoseksuaali. Hänen tiedettiin pitävän avoimesti mieshaaremia, mikä oli erityisen ongelmallista, sillä perillisen saaminen oli elintärkeää. Ongelma ratkaistiin sillä, että al-Hakam II otti jalkavaimon, joka pukeutui poikien vaatteisiin, ja jolle annettiin miehen nimi Jafar.


title: Al-Hakam II

text: Al-Hakam II:ta seurasi hänen poikansa Hisham II al-Muayad, joka oli nimellinen hallitsija "hajib" (suurvisiiri) al-Mansur Ibn Abi Aamirin hallitessa maata.


title: Al-Hakam II

text: Routledge, 2003


title: Caroline Garcia

text: Caroline Garcia (s 16. lokakuuta 1993 Saint-Germain-en-Laye) on ranskalainen tennispelaaja. Parhaimmillaan hän on ollut naisten maailmanlistalla kaksinpelissä neljäntenä syyskuussa 2018 ja nelinpelissä toisena lokakuussa 2016. Hän on voittanut urallaan kuusi WTA-turnausta kaksinpelissä ja kuusi nelinpelissä. Vuonna 2016 hän voitti Ranskan avoimissa nelinpelimestaruuden ja ylsi Yhdysvaltain avoimissa nelinpelin loppuotteluun.


title: Caroline Garcia

text: Grand Slam -turnauksen pääsarjassa Garcia pelasi ensimmäisen kerran Australian avoimissa 2011, jossa hän selviytyi toiselle kierrokselle. Ensimmäisellä kierroksella hän voitti maailmanlistan sijalla 76 olleen Varvara Lepchenkon, mutta hävisi toisella kierroksella kaksi sijaa paremmin olleelle Ayumi Moritalle. Ranskan avoimissa 2011 hän voitti ensimmäisellä kierroksella Zuzana Ondráškován. Toisella kierroksella hän pelasi kolmieräisen kamppailun Marija Šarapovaa vastaan. Šarapova voitti ottelun lopulta luvuin 3–6, 6–4, 6–0. Ranskan avoimissa 2012 Garcia hävisi ensimmäisellä kierroksella Dinah Pfizenmaierille.


title: Caroline Garcia

text: Australian avoimissa 2013 Garcia hävisi avauskierroksella Jelena Vesninalle. Ranskan avoimissa 2013 Garcia eteni toiselle kierrokselle voitettuaan Julija Beigelzimerin. Toisella kierroksella hän hävisi ykköseksi sijoitetulle Serena Williamsille. Wimbledonissa 2013 hän voitti ensimmäisellä kierroksella Zheng Jien, mutta hävisi toisella kierroksella jälleen Serena Williamsille. Yhdysvaltain avoimissa 2013 Garcia voitti Shelby Rogersin avauskierroksella, mutta hävisi toisella kierroksella Laura Robsonille.


title: Caroline Garcia

text: Vuoden 2014 Australian avoimissa Garcia hävisi avauskierroksella Alla Kudrjavtševalle. Helmikuussa pelatussa Acapulcon WTA-turnauksessa Garcia eteni välieriin voitettuaan maailmanlistan sijalla 19 olleen Eugenie Bouchardin. Välierässä hän hävisi Christina McHalelle. Ensimmäisen WTA-turnausvoittonsa Garcia saavutti Bogotán turnauksessa huhtikuussa 2014, kun hän voitti turnauksen loppuottelussa maailmanlistan sijalla yhdeksän olleen Jelena Jankovićin. Toukokuussa Garcia pääsi puolivälieriin Madridissa. Puolivälierässään hän hävisi kolmieräisen ottelun Agnieszka Radwańskaa vastaan. Myös Nürnbergissä hän pääsi puolivälieriin, mutta hävisi tällä kertaa Karin Knappille. Ranskan avoimissa 2014 Garcia hävisi avauskierroksella Ana Ivanovićille.


title: ORCA Helsinki

text: ORCA Helsinki ry on 1. tammikuuta 2011 toimintansa aloittanut helsinkiläinen uimaseura. Sen perustivat Marjaniemen Uimarit ja Vetehiset, joiden toimintoja uusi seura jatkaa. Vetehisten mastersuimarit kuitenkin jatkavat vanhassa seurassaan. ORCAN pääasialliset harjoittelupaikat Helsingissä ovat Vuosaaren-, Itäkeskuksen-, Mäkelänrinteen-, Haagan- ja Pirkkolan uimahallit.


title: Siega Verde

text: Siega Verde on arkeologinen kohde Salamancan maakunnassa, Espanjassa. Alueella on 645 kalliopiirrosta Águedajoen varrella 1,5 kilometrin matkalla.


title: Siega Verde

text: Siega Verden kalliopiirrokset luotiin Veiksel-jääkauden myöhäisvaiheessa. Alueen maalauksia on Gravetten kulttuurilta (noin 21 eaa.) Madeleinen kulttuurille (12 000–11 000 eaa.). Alueen huippukausi ulottuu Solutrén ja Madeleinen kulttuurin ajalle 16 000–13 000 eaa. Toiminta alueella loppui noin 10 000–7 000 eaa., jolloin epipaleoliittiset ryhmät tekivät vielä alueen viimeiset piirrokset, jotka eivät olleet niin vaikuttavia kuin aiemmat piirrokset. Myöhemmästä toiminnasta alueella ei ole arkeologisia todisteita, mutta jokilaakso on kuitenkin pysynyt asuttuna.


title: Siega Verde

text: Kalliopiirrokset löydettiin vuonna 1988, kun Salamancan museon professorit Manuel Santonja Gómez ja Rosario Pérez Martín tekivät tutkimusta Kastilia ja Leónin alueen arkeologisista kohteista. Löydön jälkeen Siega Verdeä on tutkittu laajasti ja alue on suojeltu. Vuonna 2010 Siega Verde hyväksyttiin Unescon maailmanperintöluetteloon vanhan kohteen laajennuksena. Se täydentää Portugalista luetteloon valittua kohdetta Côanlaakson kalliotaide, joka listattiin vuonna 1998.


title: Romeon ja Julian hautakohtaus

text: Romeon ja Julian hautakohtaus () on englantilaisen Joseph Wrightin maalaus noin vuodelta 1790. Se kuvaa dramaattista hetkeä Shakespearen näytelmässä "Romeo ja Julia", jossa Julia on löytänyt Romeon kuolleena, tempaa tämän tikarin ja lausuu "Melua? -- Joutuin! / Tikar' armas! Tuppes / On tuossa! / Ruostu siellä; suo mun kuolla."


title: Romeon ja Julian hautakohtaus

text:
Wright maalasi tämän 178 x 241 cm kokoisen työn alkujaan Boydellin Shakespeare-galleriaa varten, mutta sitä ei hyväksytty sinne.
Se oli esillä Roal Academyn näyttelyssä, mutta Wrightin mielestä ripustus ei tuonut sille oikeutta. Niinpä hän paransi vielä maalaustaan ja toi sen Britannian taideseuran ("Society of Artists of Great Britain") näyttelyyn vuonna 1791. Maalaus on nykyisin Derbyn kaupunginmuseossa.


title: Mason Raymond

text: Mason Raymond (s. 17. syyskuuta 1985 Cochrane, Alberta, Kanada) on kanadalainen jääkiekkoilija, pelipaikaltaan vasen laitahyökkääjä, joka edustaa NLA-joukkue SC Berniä. Raymondin pelivahvuuksiin kuuluvat luistelunopeus ja ahkera karvauspeli. Raymond on edustanut Kanadan maajoukkuetta olympialaisissa 2018, joukkueen saavuttaessa pronssia ja MM-kilpailuissa 2010.


title: Golden Gala

text: Golden Gala on vuosittainen Rooman olympiastadionilla, Italiassa järjestettävä yleisurheilutapahtuma. Kilpailu kuuluu nykyisin Timanttiliigaan. Aikaisemmin se kuului Timanttiliigan edeltäjään Kultaiseen liigaan.


title: Intiaanileski

text: Intiaanileski () on englantilaisen Joseph Wrightin maalaus noin vuodelta 1785. Työstä nähdään, että päähinettä varten Wrightillä on ollut malli, mutta intiaanin käyttämien vaatteiden tilalle hän on kuvitellut uusklassismille tyypillisen viitan. Maalaus on Derbyn kaupunginmuseossa.


title: Intiaanileski

text: 1700-luvulla maalauksissa esitettiin ”jaloja villejä”, mutta Wrightin lähestyminen on erilainen. Hän kuvaa ihmiselon haurautta ja maineen ja kunnian lyhytaikaisuutta. Leski istuu edesmenneen miehensä sotasaavutusten symbolien ympäröimänä luonnon voimien armoilla: taustalla tulivuori purkautuu ja salamat leimuavat.


title: Nabeshima Katsushige

text: Nabeshima Katsushige () (4. joulukuuta 1580 – 7. toukokuuta 1657) oli japanilainen daimio eli lääninherra. Hän oli Nabeshima Naoshigen poika, ja peri isänsä läänin Hizenissä.


title: Nabeshima Katsushige

text: Kun Japanin yhdistänyt sotilasdiktaattori Toyotomi Hideyoshi kuoli, daimiot hajosivat kahteen leiriin Tokugawa Ieyasun ja Ishida Mitsunarin ympärille. Katsushige liittyi Mitsunariin, joka lopulta hävisi vuoden 1600 Sekigaharan taistelussa Ieyasun joukkoja vastaan, ja hänet teloitettiin. Katsushige julistautui nopeasti Ieyasun vasalliksi, ja sai pitää perimänsä läänityksen. Samana vuonna Ieyasu lähetti Katsushigen yhdessä Kuroda Yoshitakan ja Katō Kiyomasan kanssa valtaamaan Kyūshūn saarta Ieyasun valtapiiriin.


title: Vesipyörre

text: Vesipyörre eli kurimus on vesistössä esiintyvä luonnonilmiö, jossa vesimassa pyörteilee suppilomaisesti alaspäin. Vesipyörre syntyy, kun veden virtaus osuu tietyllä tavalla rakentuneeseen rantapenkereeseen, jossa vastakkaiset virtaukset kohtaavat. Myös tuuli voi synnyttää pyörteilyä vesimassassa. Pyörteitä tiedetään syntyneen myös silloin, kun kivet ja vuorovesi häiritsevät merivirran kulkua. Myös voimakas tsunami voi synnyttää vesipyörteen.


title: Vesipyörre

text: Eri puolilla maailmaa on useita tunnettuja pyörteitä, joista yksi sijaitsee rotkossa Niagaran putouksien alapuolella. Joen alajuoksulla 5 km:n päässä varsinaisista putouksista sijaitsevassa hevosenkenkäpyörteessä on niin rajuja vesipyörteitä, että niiden synnyttämä eroosio kuluttaa joenpenkkaa 8 cm vuodessa. Toinen kuuluisa vesipyörre on Maelstrøm Norjassa. Se syöksähtelee ja pyörii kahden saaren välissä maan luoteisrannikon edustalla ja on vaarallisimmillaan silloin, kun tuuli puhaltaa sitä vastaan vuoroveden samalla vaihtuessa vuoksesta luoteeksi.